Diari Oficial de la Generalitat Valenciana


Sumari del DOGV 9748, del 19-12-2023 (2023/12056)

RESOLUCIÓ de 28 de novembre de 2023, del Servei Territorial d'Indústria, Energia i Mines d'Alacant, per la qual s'atorga a Cooperativa Eléctrica-Benéfica Albaterense, Coop. V., autorització d'implantació en sòl no urbanitzable, autorització administrativa prèvia, autorització administrativa de construcció, i s'aprova el pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada al terme municipal d'Albatera, de potència instal·lada de 3,078 MWn i potència dels mòduls fotovoltaics de 3,078 MWp, denominada Huerto Solar Cooperativa Eléctrica Albaterense Manuel Serna Serna. Expedient: ATALFE/2021/19.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9748

Data del DOGV
:   19-12-2023

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2023/12064


Data del document
:   28-11-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme
    * pla d'urbanisme

RESOLUCIÓ de 28 de novembre de 2023, del Servei Territorial d'Indústria, Energia i Mines d'Alacant, per la qual s'atorga a Cooperativa Eléctrica-Benéfica Albaterense, Coop. V., autorització d'implantació en sòl no urbanitzable, autorització administrativa prèvia, autorització administrativa de construcció, i s'aprova el pla de desmantellament i de restauració del terreny i l'entorn afectat, d'una central de producció d'energia elèctrica de tecnologia fotovoltaica i de la seua infraestructura d'evacuació, situada al terme municipal d'Albatera, de potència instal·lada de 3,078 MWn i potència dels mòduls fotovoltaics de 3,078 MWp, denominada Huerto Solar Cooperativa Eléctrica Albaterense Manuel Serna Serna. Expedient: ATALFE/2021/19. [2023/12822]  
  
Antecedents  
Primer. En data 12 de febrer de 2021 (GVRTE/2021/306452), Cooperativa Eléctrica-Benéfica Albaterense, Coop. V., va presentar (NIF: J41874243) una sol·licitud d'autorització administrativa prèvia i autorització administrativa de construcció, relativa a la instal·lació elèctrica les característiques de la qual s'indiquen a continuació, pel procediment integrat d'autorització de centrals fotovoltaiques que hagen d'emplaçar-se sobre sòl no urbanitzable establit pel Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (d'ara en avant, DL 14/2020):  
Promotor: Cooperativa Eléctrica-Benéfica Albaterense, Coop. V. (NIF: M18335885)  
Nom instal·lació: Huerto Solar Cooperativa Eléctrica Albaterense Manuel Serna Serna  
Tecnologia: fotovoltaica  
Grups generadors:  
- Potència total (MWp): 3,078  
- Nre. mòduls: 6.156  
- Potència unitària (Wp): 500  
- Tipologia monocristal·lí  
- Sistema subjecció i ancoratge: estructura fixa metàl·lica bipal a 30° d'inclinació i ancorada al terreny mitjançant clavament de ferro.  
Potència nominal de l'inversor (MW) (màxima): 3,63  
Línia d'evacuació:  
La línia subterrània de mitjana tensió 20 kV d'evacuació, de 175 m i conductor HEPRZ1 3 × (1 × 240) mm² K Al +H16, que s'instal·larà entre el centre de transformació de la planta fotovoltaica i el centre de protecció i mesurament.  
Infraestructures d'evacuació que se cediran al gestor de la xarxa de distribució:  
La línia de mitjana tensió d'evacuació que s'instal·larà consta d'un circuit, i connecta mitjançant dos trams, un subterrani i un aeri, el centre de protecció i mesurament amb la línia de mitjana tensió de 20 kV existent de la companyia distribuïdora. La descripció de la línia és la següent:  
· El tram subterrani que s'instal·larà amb conductors HEPRZ1 12/20 kV de 3 × 1 × 240 mm² Al de secció eixirà de la cel·la de línia del centre de protecció i mesurament que s'instal·larà, arribarà per la rasa fins a la base del suport núm. 6 i pujarà fins al punt d'entroncament subterrani/aeri. La longitud de la part subterrània és de 25 metres, dels quals 13 són soterrats i 12 de pujada pel suport que s'instal·larà.  
· El tram aeri que cal instal·lar amb conductors 117-AL3 (D110) 12/20 kV partix del punt d'entroncament subterrani/aeri en el suport núm. 6, recorre els suports núm. 5, 4, 3, 2 i arriba al suport núm. 1, on connecta amb la línia de mitjana tensió existent. La longitud de la part aèria de la línia és de 437,17 metres, sumant totes les obertures.  
· La longitud de total de la línia és de 462,17 metres (25 + 437,17)  
Punt de connexió a la xarxa: suport existent núm. 010-862, que se substituirà per un nou suport que sustente els nous esforços, propietat de Distribuidora Eléctrica Albaterense Nuestra Señora de la Luz, SLU, a la parcel·la 394 del polígon 6 del terme municipal d'Albatera (Alacant).  
Xarxa a la qual es connecta: xarxa de distribució. Distribuidora Eléctrica Albaterense Nuestra Señora de la Luz, SLU.  
Ubicació:  
- Emplaçament grups generadors: parcel·les 357 i 364 del polígon 6 del terme municipal d'Albatera (Alacant)  
- Emplaçament línia d'evacuació: parcel·la 357 del polígon 6 del terme municipal d'Albatera (Alacant)  
- Emplaçament infraestructura d'evacuació que se cedirà al gestor de la xarxa, Distribuidora Eléctrica Albaterense Nuestra Señora de la Luz, SLU: parcel·les 9027, 9029, 424, 423, 394, 363 i 357 del polígon 6 del terme municipal d'Albatera (Alacant)  
Centre geomètric. Coordenades UTM ETRS89 (fus 30): X: 686969,57; Y: 4230984,22.  
Segons el que indica l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, la potència instal·lada és de 3,078 MW.  
Esta sol·licitud es presenta amb la documentació següent:  
- Projecte de la planta fotovoltaica (data desembre de 2020).  
- Separates del projecte.  
- Memòria del compliment dels criteris que establix el DL 14/2020.  
  
- Informe certificat urbanístic municipal relatiu a la compatibilitat del projecte amb el planejament i les ordenances municipals, en els termes que preveu l'article 22 de la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
  
- Pla de desmantellament de la instal·lació i de restauració del terreny i l'entorn afectat, que inclou la memòria i el pressupost degudament justificat.  
- Documentació per a l'acreditació de la capacitat legal, tècnica i economicofinancera del promotor.  
- Llista d'elements, espais, serveis i instal·lacions públiques afectats.  
Segon. En data 15 de febrer de 2021 (GVRTE/2021/324559, GVRTE/2021/325035, GVRTE/2021/325861, GVRTE/2021/325611 i GVRTE/2021/326081), Cooperativa Eléctrica-Benéfica Albaterense, Coop. V. (NIF: S10083815), realitza una aportació voluntària de documentació relativa a la instal·lació elèctrica, que s'afig al que s'ha exposat anteriorment.  
Esta aportació va acompanyada de la documentació següent:  
- Projecte del centre de protecció i mesurament (data.12.2020), juntament amb declaració responsable de la persona projectista.  
- Projecte del centre de transformació (data.12.2020), juntament amb declaració responsable de la persona projectista.  
- Projecte de la línia subterrània de mitjana tensió entre CT i CPM (data.12.2020), juntament amb declaració responsable de la persona projectista.  
- Projecte de la línia d'evacuació entre CPM i el punt de connexió (data.12.2020), juntament amb una declaració responsable de la persona projectista.  
- Declaració responsable de la persona projectista del projecte de la instal·lació aportat anteriorment (GVRTE/2021/306452).  
- Declaració responsable de la persona tècnica competent projectista (DECRESTP).  
- Resta de separates del projecte.  
- Garantia accés (i sol·licitud de permisos).  
- Documentació addicional per a l'acreditació de la capacitat legal, tècnica i economicofinancera del promotor.  
- Documentació acreditativa de la disponibilitat, o compromís de disponibilitat, del 25 % dels terrenys sobre els quals s'emplaçarà la instal·lació.  
- Documentació addicional referent al pla de desmantellament.  
- Estudi d'integració paisatgística.  
Els documents estan referits a la central fotovoltaica en conjunt, incloent-hi tots els equips i les instal·lacions necessaris per al funcionament i l'evacuació de l'energia produïda i els terrenys que s'hi vinculen.  
  
Tercer. El Servei Territorial d'Indústria, Energia i Mines d'Alacant ha incoat l'expedient ATALFE/2021/19 per a la tramitació conjunta de la planta fotovoltaica i les seues infraestructures d'evacuació pel procediment integrat d'autorització de centrals fotovoltaiques que hagen d'emplaçar-se sobre sòl no urbanitzable connectades en alta tensió a xarxes de transport o distribució d'energia elèctrica.  
  
Durant la instrucció de l'expedient, consta documentació en la qual s'indica que el nom de la instal·lació objecte de la present resolució és FV Coop. Albaterense o Huerto Solar Cooperativa Eléctrica Albaterense Manuel Serna Serna. Cal destacar que es tracta de la mateixa instal·lació.  
Quart. Segons l'informe certificat urbanístic municipal amb data 23 de novembre de 2020, els grups generadors estan situats en sòl no urbanitzable comú, compatible amb l'ús pretés.  
  
Cinqué. Consta l'Acord d'admissió a tràmit del Servei Territorial d'Indústria, Energia i Mines d'Alacant, de data 14 d'abril de 2021, a l'efecte del que estipula l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
Sisé. Les taxes administratives corresponents s'han abonat en data 19 d'abril de 2021, i la justificació de l'ingrés consta en este expedient en data 20 d'abril de 2021.  
Seté. La sol·licitud s'ha sotmés al tràmit d'informació pública durant el termini de quinze dies, establit en l'article 23 del DL 14/2020, mitjançant els anuncis corresponents, en el Diari Oficial de la Generalitat Valenciana de data 15 de juliol de 2022 (núm. 9384), en el Butlletí Oficial de la Província d'Alacant de data 6 de juliol de 2022 (núm. 126), i s'ha remés a l'ajuntament al terme municipal del qual radicarà la instal·lació perquè s'expose al públic pel mateix període de temps. Així mateix, s'ha posat la documentació a la disposició del públic en general en la seu electrònica de la Generalitat, en el lloc d'internet https://cindi.gva.es/va/web/energia/alacant, en valencià, i https://cindi.gva.es/es/web/energia/alacant, en castellà.  
Consta un certificat de l'exposició al públic de l'Ajuntament d'Albatera (Alacant) del 16 de setembre de 2022 fins al 7 d'octubre de 2022.  
  
Huité. Es reben al·legacions a la fase d'informació pública de la instal·lació per part de diferents persones físiques i jurídiques, les quals s'han tramitat durant la instrucció de l'expedient de conformitat amb el que disposen l'article 23.4 del DL 14/2020 i l'article 73 de la Llei 39/2015, d'1 d'octubre, del procediment administratiu comú de les administracions públiques.  
Totes eixes al·legacions es van traslladar al titular de la instal·lació per a la resposta corresponent.  
Estes al·legacions s'han contestat per escrit i s'han notificat als al·legants, de conformitat amb l'article 83 de la Llei 39/2015, d'1 d'octubre, del procediment administratiu comú de les administracions públiques, siguen o no interessats en el procediment.  
Nové. Durant la fase d'informació pública i consultes, es van remetre separates a les diferents administracions públiques, organismes o les empreses de servei públic o de serveis d'interés general amb béns o drets a càrrec seu afectats per la instal·lació, a fi que en el termini de quinze dies presentaren conformitat o oposició, amb el resultat següent:  
  
- Distribuidora Eléctrica Albaterense Nuestra Señora de la Luz, SLU: en data 11 de juliol de 2022, es rep un informe del gestor de la xarxa de distribució en el qual mostren conformitat amb la instal·lació esmentada, en virtut de l'article 24.1 del Decret llei 14/2020, de 7 d'agost.  
El titular aporta un escrit el 15 de juliol de 2022 en què mostra expressament la conformitat amb l'informe del gestor de la xarxa de distribució.  
- Confederació Hidrogràfica del Segura, OA: en data 1 d'agost de 2022 es rep la Resolució d'expedient amb referència AZP-45/2021, de la Comissaria d'Aigües d'esta confederació, emesa en data 6 de juliol de 2021, de la qual s'extrau, entre altres coses, el següent:  
«En data 16 de febrer de 2021 es registra en este organisme un escrit de la Cooperativa Eléctrica-Benéfica Albaterense Coop. V., amb CIF V52395961, en què sol·licita autorització per a la instal·lació d'un hort solar fotovoltaic de 3,078 MWp, situat en les parcel·les 357 i 364 del polígon 6, al paratge d'El Moco, del terme municipal d'Albatera (Alacant), a la zona de policia de la rambla de Lucas.  
…  
La instal·lació prevista se situa entre les coordenades UTM (ETRS89) aproximades (686.894; 4.231.061) - (686.762; 4.230.949) - (687.014; 4.230.842) - (687.179; 4.230.990), parcialment en zona de policia de la rambla de Lucas, al marge esquerre del llit. D'acord amb el projecte aportat, s'ha establit una reculada de cinquanta metres que permetrà salvaguardar en tota la seua extensió el llit i la seua zona de servitud de cinc metres d'amplària. D'acord amb els estudis realitzats en el marc del Sistema Nacional de Cartografia de Zones Inundables (https://sig.mapama.gob.es/snczi/), també disponibles en el visor d'este organisme (https://www.chsegura.es/chsic/), la instal·lació es troba fora de zona inundable del llit i fora de zona de flux preferent.  
  
Vist el que s'ha exposat, sense constància que hi haja altres interessats, i sense que calga tràmit d'audiència (art. 82.4 de la Llei 39/15), entenent que l'afecció al domini públic hidràulic i al règim de corrents és mínima i compatible i no impedix els fins propis de les zones de servitud i policia, tot això d'acord amb el que es disposa en la present resolució, esta Confederació Hidrogràfica del Segura, OA, resol:  
  
Autoritzar la Cooperativa Eléctrica-Benéfica Albaterense Coop. V., amb CIF E12857397, a realitzar la instal·lació d'hort solar fotovoltaic per a producció d'energia elèctrica en les parcel·les 357 i 364 del polígon 6 al paratge d'El Moco, del terme municipal d'Albatera (Alacant), a la zona de policia de la rambla de Lucas, en els termes exposats en la present resolució».  
L'autorització s'atorga amb subjecció a una sèrie de condicions particulars i generals que s'enumeren en la resolució esmentada.  
El titular aporta un escrit el 8 d'agost de 2022 en què mostra expressament la conformitat amb la resolució de la Confederació Hidrogràfica del Segura, OA, i es compromet així a complir les condicions generals i particulars establides en esta.  
- Servei d'Infraestructura Verda i Paisatge de la Direcció General de Política Territorial i Paisatge de la Conselleria de Política Territorial, Obres Públiques i Mobilitat: en data 8 d'agost de 2022 es rep un informe per part d'este òrgan, amb referència EP-2022/382 HA/ca, en què s'especifica, entre altres coses, el següent:  
«La nova redacció de l'article 25 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, que fa l'article 10.6 del Decret llei 1/2022, de 22 d'abril, del Consell, referit, determina en l'apartat 3 que els ajuntaments elaboraran els informes en matèria de paisatge requerits en la tramitació de centrals fotovoltaiques, sempre que estos no s'implanten en sòls no urbanitzables amb alguna protecció paisatgística i responguen a alguna d'estes característiques: ocupen menys de deu hectàrees de sòl no urbanitzable comú i disten de qualsevol altra planta més de 2 km; s'instal·len sobre sòls urbans i/o urbanitzables que hagen superat l'avaluació ambiental estratègica; siguen d'iniciativa de les administracions o les entitats públiques adscrites i ocupen menys de deu hectàrees.  
En este cas, atés que es tracta d'una actuació consistent en la instal·lació de panells fotovoltaics amb la tramitació iniciada en el moment de l'entrada en vigor del Decret llei 1/2022, de 22 d'abril, esmentat prèviament, així com que, d'acord amb el que s'exposa en el paràgraf anterior, ocupa menys de 10 ha de sol no urbanitzable comú (6,73 ha) i dista més de 2 km de qualsevol altra planta (PFV Boch I i FV Orihuela I), correspondrà a l'ajuntament emetre l'informe de paisatge.  
  
Segons el que s'ha exposat, la competència per a la tramitació de l'estudi d'integració paisatgística, la valoració de les mesures per a evitar o mitigar els possibles efectes negatius i garantir la integració paisatgística de l'actuació serà municipal, i caldrà emetre un informe sobre esta qüestió, amb caràcter previ a l'autorització de l'actuació.  
En relació amb la infraestructura verda, s'ha comprovat que la ubicació proposada per a la planta fotovoltaica no afecta els elements que componen la infraestructura verda regional delimitada i aprovada en l'ETCV, segons l'article 5 del TRLOTUP. A més, la seua implantació tampoc afecta la IV Regional delimitada amb més detall en la versió preliminar del PAT del Baix Segura. D'altra banda, el municipi d'Albatera no té aprovat un instrument de paisatge (estudi de paisatge) que identifique la infraestructura verda a escala municipal.  
A la vista de l'informe rebut del Servei d'Infraestructura Verda i Paisatge, des d'este òrgan substantiu, en data 18 d'agost de 2022 (núm. de registre SIR: 14966/2022/6475), se sol·licita a l'Ajuntament d'Albatera que, en un termini de quinze dies des de la notificació d'este escrit, emeta l'informe corresponent en matèria de paisatge requerit en la tramitació de centrals fotovoltaiques, d'acord amb l'article 25 del Decret llei 14/2020, modificat pel Decret llei 1/2022. Així mateix, en este escrit se sol·licita a l'ajuntament esmentat què indique si la instal·lació es troba en algun dels supòsits establits en l'article 7, apartats 2 i 3, de la Llei 5/2019, de 28 de febrer, de la Generalitat, d'estructures agràries de la Comunitat Valenciana.  
Tot això s'afegia a la sol·licitud de data 14 de juliol de 2022, des d'este servei territorial dirigida a l'Ajuntament d'Albatera, sobre la conformitat o l'oposició a la instal·lació d'acord amb la base dels articles 24.1 i 30.2 del Decret llei 14/2020.  
- Ajuntament d'Albatera: en data 5 de setembre de 2022, es rep un informe tècnic, expedient 5890/2022, emés el 26 d'agost de 2022, en el qual s'indica en contestació als articles 24.1, 25 i 30.2 del Decret llei 14/2020, entre altres qüestions, que:  
«2. Característiques urbanístiques.  
…  
1. La disposició de les plaques fotovoltaiques a la parcel·la no respecta la reculada mínima establida de 10 m a fites, i cal esmenar este aspecte.  
2. Dins de la documentació aportada no s'indica el percentatge d'ocupació que representa la instal·lació, per la qual cosa no se'n pot deduir el compliment. S'haurà de garantir que la superfície total de les plaques, juntament amb les construccions auxiliars necessàries, complixen l'ocupació màxima del 40 % de la superfície del conjunt de les parcel·les.  
3. S'haurà de garantir que les construccions complixen l'edificabilitat màxima de 0,4 m²/m².  
Per tant, l'ús SÍ QUE és compatible amb el planejament urbanístic vigent, i ha de complir els requisits esmentats anteriorment.  
3. Compliment dels criteris de localització i implantació de les instal·lacions de centrals fotovoltaiques i parcs eòlics als quals es referixen els articles 7, 8, 9, 10, 11 i 12 del Decret llei 14/2020.  
L'article 8 del Decret llei 14/2020 establix que «les centrals fotovoltaiques se situaran en emplaçaments compatibles amb el planejament territorial i urbanístic que reunisquen les condicions idònies des del punt de vista energètic, ambiental, territorial i paisatgístic, així com de protecció del patrimoni cultural, històric i arqueològic». Revisada la memòria justificativa del compliment dels criteris generals i específics establits en els articles 8 a 11 del Decret llei 14/2020, signada pel president de la Cooperativa Eléctrica-Benéfica Albaterense, Coop. V., com que l'actuació no està sobre un sòl qualificat de protegit ni presenta afeccions territorials, excepte la del barranc del qual es recula l'actuació —que serà objecte d'informe per la Confederació Hidrogràfica del Segura—, i com que l'única afecció que es produïx sobre la parcel·la són les condicions que puga establir el Pla d'acció territorial del Baix Segura, la tècnica que subscriu considera que queda justificat l'emplaçament, sempre que s'esmenen els punts establits en l'apartat anterior del present informe, per a complir els paràmetres que recullen les normes subsidiàries d'Albatera. És a dir, haurà de complir-se la reculada de 10 m a fites de parcel·la i s'haurà d'acreditar l'ocupació màxima de la instal·lació, així com l'edificabilitat de les construccions.  
  
Respecte del compliment de l'article 10 del Decret llei 14/2020, val la pena destacar que, dins del terme municipal d'Albatera, els espais protegits ambientalment (espais naturals i Xarxa Natura 2000) estan situats a la serra, a més de 4 km de distància de les parcel·les. A més, l'Inventari general de patrimoni cultural valencià només recull dins d'este l'església parroquial de Santiago Apóstol com a bé de rellevància local, situada dins del nucli urbà. Les parcel·les no estan afectades pel PATRICOVA i respecte de la proximitat al barranc, serà la Confederació Hidrogràfica la que informe sobre esta qüestió.  
  
En relació amb els sòls d'alt valor agrològic, com així estan definits segons el visor cartogràfic de la Generalitat, val la pena fer una reflexió respecte del terme municipal d'Albatera i l'article 10.1.e del Decret llei 14/2020, que establix que s'ha d'«utilitzar el mínim sòl possible d'alt valor agrològic, i no podran implantar-se en els sòls de molt alta capacitat agrològica, excepte millor coneixement científic». D'una banda, la Generalitat està apostant per l'ús d'energies renovables, tal com defensa en el preàmbul del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, en què indica que «este atac il·legal i il·legítim sobre territori ucraïnés ha desencadenat, també, una situació d'emergència energètica, l'encariment de productes i el desproveïment d'algunes matèries primeres bàsiques en tot Europa [...]. Estes circumstàncies obliguen a donar una resposta integral de les institucions de la Unió Europea, d'Espanya i de la Comunitat Valenciana». Però, d'altra banda, dins de l'article 10 del Decret llei 14/2020, es demanen una sèrie de requisits que, si activem dins del visor cartogràfic de la Generalitat les capes d'espais protegits, PATRICOVA, pendents i afeccions a sòls de capacitat agrològica, ens mostra un terme municipal on pràcticament no es podria implantar cap central fotovoltaica, fet que xocaria de ple amb la intenció de la comunitat autònoma d'apostar per la implantació d'energies netes que limiten la dependència, perquè, citant de nou el preàmbul del Decret llei 1/2022, «el propòsit del Consell és transitar cap a l'autosuficiència energètica del territori autonòmic». No pot ser que un municipi com Albatera, amb una cooperativa elèctrica, no tinga terrenys on poder situar parcs fotovoltaics. Per tot això, i atenent l'article 10.1.e del Decret llei 14/2020, que convida a utilitzar com menys sòl d'alt valor agrològic millor, però no n'impedix l'ús, s'entén que el sòl on es pretén implantar l'activitat és compatible. Per tant, no hi ha incompliment de l'article 10 del Decret llei 14/2020.  
  
  
De la documentació aportada, així com de la memòria justificativa subscrita pel president de la Cooperativa Eléctrica-Benéfica Albaterense, COOP. V., en què acredita i es compromet a complir els articles 8-12 del Decret llei 14/2020, es desprén el compliment de l'article 11 del Decret llei 14/2020.  
Els articles 9 i 12 no són aplicables al projecte presentat.  
Amb independència del que s'ha exposat anteriorment, i considerant pels motius anteriors que la central fotovoltaica és compatible amb els criteris de localització i implantació del Decret llei 14/2020, sempre que s'esmenen les deficiències observades en l'àmbit urbanístic, es desconeix la data en què es va admetre a tràmit esta sol·licitud en el Servei Territorial d'Indústria, Energia i Mines d'Alacant i, per tant, si li són aplicables els criteris establits en el Pla d'acció territorial del Baix Segura, el qual es troba en tramitació i té suspeses cautelarment les actuacions que vagen en contra de les seues determinacions pel termini d'un any, amb possibilitat de pròrroga a un altre. La tècnica que subscriu no ha tingut en consideració estes determinacions perquè esta competència correspon a la conselleria competent en matèria d'ordenació del territori amb competències sobre el PAT esmentat, que, en cas que hi siguen aplicables estes determinacions, haurà d'informar sobre esta qüestió.  
  
4. Els aspectes als quals es referix l'article 211.1, paràgraf d, del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
  
L'article 211.1 del text refós de la Llei d'ordenació del territori, urbanisme i paisatge (d'ara en avant, TRLOTUP), només reconeix quins usos i aprofitaments podran preveure's amb caràcter excepcional dins del sòl no urbanitzable. No obstant això, estos usos són, amb caràcter general, per a qualsevol sòl classificat com a tal, i el planejament urbanístic vigent és l'encarregat de puntualitzar per a cada sòl del seu terme municipal la seua qualificació específica, juntament amb els usos permesos en estos. En este sentit, el TRLOTUP reconeix com un dels usos excepcionals en sòl no urbanitzable, recollit en l'apartat d de l'article 211.1, la «generació d'energia renovable, en els termes que establisca la legislació sectorial i el planejament territorial i urbanístic». Tal com s'ha indicat en l'apartat 2 del present informe, s'entén que la generació d'energia renovable queda inclosa en els usos i els aprofitaments que l'article 71 de les NS d'Albatera reconeix com «per a fins socials o d'utilitat pública». L'ús és compatible amb la ubicació proposada. Respecte del compliment dels paràmetres que establix este article, caldrà ajustar-se al que indica l'apartat 2 del present informe.  
5. Els aspectes als quals es referix l'article 220.1 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge.  
L'article 220.1 del TRLOTUP indica els aspectes que motiven i en els quals es funda la declaració d'interés comunitari (d'ara en avant, DIC) per a atribuir usos i aprofitaments en el medi rural. S'assimila la present autorització per a la implantació de la central fotovoltaica amb els aspectes que fonamenten la DIC, que són:  
Valoració positiva de l'activitat sol·licitada.  
Es compara la diferència entre la possibilitat de no actuació (alternativa 0) i la possibilitat de dur a terme l'actuació, en els termes plantejats, amb les consideracions exposades (alternativa 1).  
Per a valorar les alternatives i establir una comparació entre estes, es consideren diferents criteris…  
…  
Es considera, en conseqüència, el balanç global de l'activitat com a positiu.  
Amb independència d'això, convé recordar que este tipus d'activitat repercutix molt positivament al municipi d'Albatera no només per la reducció de la petjada de carboni que suposa apostar per sistemes de producció d'energia neta, sinó en la realitat que suposa per a este municipi, on molts dels ciutadans són cooperativistes que, amb la implantació d'esta instal·lació, veuran afavorit l'accés a esta energia renovable, amb un cost que s'abaratirà per tindre la cooperativa menys dependència i necessitat de demandes externes de la xarxa nacional elèctrica.  
  
La necessitat d'emplaçament en el medi rural i la major oportunitat i conveniència de la localització proposada davant d'altres zones del medi rural.  
L'activitat proposada, central fotovoltaica, s'emmarca dins de les que requerixen ocupació efectiva de grans superfícies de terreny per a desenvolupar l'activitat.  
Les característiques de l'activitat i la seua proximitat a les xarxes d'infraestructures existents permeten qualificar de convenient la localització proposada. A més, esta localització no té més afecció que la que presenta el barranc confrontant, fet que s'ha tingut en compte en la redacció del projecte en respectar la distància corresponent i de la qual informarà la Confederació Hidrogràfica del Segura. També val la pena destacar que, encara que en tramitació, de l'anàlisi del PATVB es deduïx la futura normativa i esta zonifica les parcel·les en la zona 6B, que és la de menys protecció i menys impacte ambiental al territori, per la qual cosa, amb independència de la seua aplicació, això confirma la conveniència de la seua implantació en estes parcel·les davant d'altres.  
La utilització racional del territori.  
El TRLOTUP, en el capítol III del títol I del llibre I, establix els criteris d'ocupació racional del sòl. Dins de l'article 7 establix els criteris generals de creixement territorial i urbà, i dedica el punt 7 als criteris d'ocupació del sòl per centrals fotovoltaiques…  
  
…  
De la memòria presentada s'extrau que la superfície útil de les parcel·les de l'actuació és de 18.554,24 m² + 33.543,03 m² = 52.097,27 m² (superfície que realment serà inferior, ja que s'hi ha de sostraure la part de les reculades a fites). D'altra banda, el terme municipal d'Albatera comptava en les NS amb una superfície de sòl no urbanitzable comú de 02.676.966 m². No obstant això, a esta quantitat cal llevar-li la part proporcional segregada de San Isidro, que deu rondar els 29.810.843 m² de sòl no urbanitzable (\*), per la qual cosa la superfície resultant de sòl no urbanitzable comú és, aproximadament, de 53.835.797 m². El 3 % d'esta quantitat és 1.410.655,17 m², molt superior a la superfície de les parcel·les, que suposa un 0,11 % de la superfície del sòl no urbanitzable comú del municipi d'Albatera.  
En relació amb l'àmbit de competència municipal, la documentació presentada no contradiu els criteris d'utilització del territori. A més, d'acord amb l'apartat 3 del present informe, es complixen els requisits establits en el Decret llei 14/2020 per a la localització i la implantació d'esta mena d'activitats, així com es troba a la zona 6B del PATVB, que és la de menys impacte territorial i, per tant, de més racionalitat.  
  
…  
6. Compliment en matèria de paisatge, d'acord amb l'article 25.3 del Decret llei 14/2020.  
En data 18.08.2022 i amb registre d'entrada 3890-E-EJ-1977, el Servei Territorial d'Indústria, Energia i Mines d'Alacant sol·licita l'ampliació de l'informe sol·licitat en data 14.07.2022, de manera que siga l'Ajuntament el que informe en matèria de paisatge respecte de la implantació de la central fotovoltaica, en compliment de la nova redacció de l'article 25.3 del Decret llei 14/2020.  
Revisat l'Estudi d'integració paisatgística (d'ara en avant, EIP) aportat a l'expedient, es comprova que, en principi, la documentació complix el que establix l'annex II del TRLOTUP, sense perjudici de les consideracions següents:  
· Dins de l'EIP no s'han analitzat diferents alternatives, incloent-hi l'alternativa zero, ni s'ha aportat una justificació de la solució proposada, d'acord amb l'annex II del TRLOTUP, apartat b.  
· Dins de l'apartat 10 de l'EIP s'indica que «es mostra, mitjançant tècniques gràfiques de representació i simulació visual, la situació existent actualment i la previsible després de l'actuació (vegeu l'annex fotogràfic)». No obstant això, en l'annex fotogràfic no s'aporta cap simulació visual que permeta acreditar la integració de l'actuació en l'entorn, i cal esmenar este aspecte.  
· Dins de l'apartat 11.1 s'expressa que «per això, este estudi d'integració paisatgística de la planta fotovoltaica no establix mesures correctores a l'actuació, però sí mesures de mitigació d'impactes durant la fase de construcció de la instal·lació». Amb independència de les mesures de mitigació que cal utilitzar durant la fase de construcció de la instal·lació, s'hauran de plantejar mesures correctores per a la planta fotovoltaica una vegada estiga executada. Considerant la necessitat de respectar la reculada de 10 m a fites de la parcel·la, s'haurà d'aprofitar esta amplària per a generar zones en les quals dur a terme plantacions d'arbratge i vegetació que possibiliten la integració de l'activitat amb l'entorn. Els patrons i les espècies que s'empren en estes zones hauran d'adequar-se als patrons paisatgístics de l'entorn i garantir una transició coherent amb els camps de cultiu circumdants sense que arriben a formar una barrera lineal no conforme amb el patró paisatgístic.  
  
· D'acord amb l'article 6.5 del TRLOTUP, l'estudi d'integració paisatgística se sotmetrà a participació pública, per la qual cosa haurà d'incloure's la justificació de la seua execució. Cal assenyalar que la participació pública és una part de l'EIP necessària per a la valoració correcta del paisatge d'acord amb el que regula l'apartat c.3 de l'annex II del TRLOTUP (que remet a l'apartat b.4 de l'annex I de la mateixa llei), per la qual cosa haurà d'incorporar-se la justificació dels resultats obtinguts a partir d'esta i la seua presa en consideració per a la valoració del paisatge.  
Amb independència del que s'ha exposat anteriorment, i en resposta a l'informe amb data 18.08.2022 i registre 6959-A-TS-8569, la instal·lació no es troba en cap dels supòsits establits en l'article 7, apartats 2 i 3, de la Llei 5/2019, de 28 de febrer, de la Generalitat, d'estructures agràries de la Comunitat Valenciana.  
7. Qualsevol altra qüestió que l'Ajuntament considere rellevant a l'efecte de l'exercici de la seua autonomia i de les competències que li són pròpies, especialment sobre el seu planejament urbanístic.  
Lluny de plantejar este aspecte com l'últim punt de l'informe, és el punt de partida d'este, motiu pel qual representa l'apartat 2 del present informe i primer apartat d'anàlisi tècnica pròpiament dita. Amb caràcter general, la implantació de l'activitat es veu molt favorable per al municipi perquè es trien terrenys no protegits, sense afeccions, ben comunicats i on, de fet, l'anàlisi més exhaustiva que realitza el PATVB reconeix com aquells sòls de menys protecció i impacte ambiental i paisatgístic. Per tant, sempre que s'esmenen els aspectes assenyalats en l'apartat 2 i en l'apartat 6 del present informe, no hi ha objecció per part de la tècnica que subscriu».  
  
I conclou:  
«Per tot el que s'ha exposat en este informe, la tècnica que subscriu considera que correspon informar favorablement sobre la implantació de la central fotovoltaica condicionada a l'esmena dels defectes observats en l'apartat 2 del present informe de compliment dels paràmetres urbanístics establits en l'article 71 de les NS d'Albatera i de l'apartat 6 en matèria de paisatge».  
El titular aporta un escrit el 12 de setembre de 2022 en què mostra expressament la conformitat amb l'informe de l'Ajuntament d'Albatera, i aporta posteriorment documentació per a esmenar les deficiències en matèria urbanística i en matèria de paisatge observades per l'esmentat informe tècnic de l'Ajuntament.  
- Servei de Gestió Territorial de la Direcció General de Política Territorial i Paisatge de la Conselleria de Política Territorial, Obres Públiques i Mobilitat: en data 6 d'octubre de 2022, es rep un informe per part d'este òrgan, amb la referència 22917\_03120\_R, que especifica, entre altres coses, el següent:  
«0. Ocupació racional del sòl  
FV Coop. Albaterense  
El terme municipal on es pretén implantar la instal·lació solar FV Coop. Albaterense està inclòs en l'àmbit d'aplicació del Pla d'acció territorial de la comarca del Baix Segura - Versió inicial sotmesa a participació pública i consultes en data 14.12.2021 i modificada per la Resolució de data 27.12.2021 (d'ara en avant, PAT del Baix Segura), en concret sobre una superfície classificada com a zona de nous regadius (zona 6.B).  
D'acord amb l'article 27.2.f de la normativa del PAT del Baix Segura, mentre no s'expose al públic una nova versió del PAT, es permetrà l'ocupació per instal·lacions de «generació d'energies renovables amb una ocupació màxima del 2,5 % de la totalitat de la zona 6.B definida en el pla».  
D'altra banda, la implantació de plantes fotovoltaiques al territori també haurà de tindre en compte les premisses que establix l'article 36 de la normativa del PAT del Baix Segura. Segons este article, amb caràcter previ a l'autorització, s'avaluarà l'efecte acumulatiu dels usos i les activitats en l'àmbit objecte d'anàlisi. La superfície ocupada per la planta solar FV Coop. albaterense, d'acord amb la documentació presentada, seria de 4,6 ha. Per tant, estaria d'acord amb el que s'establix en la normativa aplicable.  
…  
Les plantes d'energies renovables s'hauran de situar preferentment en zona 6 sense afeccions. La zona nord-est de les parcel·les està afectada parcialment per corredor territorial (A-1). No obstant això, d'acord amb la memòria del projecte, esta zona quedaria lliure de mòduls, i és, per tant, compatible.  
…  
Línia d'evacuació  
…  
D'acord amb les recomanacions i les determinacions de les normatives actuals, i amb la finalitat de respectar la infraestructura verda del territori i minimitzar els impactes sobre la fragmentació territorial i visual i la multiplicitat d'infraestructures, s'hauran d'utilitzar tant com siga possible les infraestructures existents o realitzar línies d'evacuació subterrànies. En este cas, la planta solar fotovoltaica FV Coop. Albaterense té projectada una línia d'evacuació aèria de 437 metres des de la planta fins a la connexió amb una LAMT 20 kV existent propietat de la Distribuidora Eléctrica Albaterense Nuestra Señora de la Luz, SLU. Com s'ha comentat, s'ha d'evitar la fragmentació territorial i visual, i veient la longitud de la línia d'evacuació, estudiar l'alternativa que se soterre seguint camins existents fins a la connexió amb el suport existent 010-862 de la línia aèria de la distribuïdora esmentada. Per tant, d'acord amb les consideracions exposades, la línia d'evacuació es considera incompatible amb les determinacions legislatives.  
  
1. Cartografies d'inundabilitat i valoració del risc d'inundació  
  
…  
La zona on s'implantaria la instal·lació fotovoltaica es troba a 2,5 km al nord del nucli urbà d'Albatera, al paratge d'El Moco. Al nord de la planta, es troba la rambla de Lucas.  
…  
I respecte de la cartografia del PATRICOVA, com es pot observar en la figura 3 de la pàgina següent, presenta afecció al nord de la parcel·la de perillositat d'inundació de caràcter geomorfològic sense arribar a afectar la parcel·la, a més de situar-se a una cota superior del llit de la rambla de Lucas.  
…  
Respecte de la línia d'evacuació, no està afectada per perillositat d'inundació.  
…  
Consideracions finals  
…  
Respecte de la línia d'evacuació prevista, s'haurà d'estudiar l'alternativa de soterrar-la fins a la connexió amb el suport 010-862 de la línia aèria propietat de la Distribuidora Eléctrica Albaterense Nuestra Señora de la Luz, SLU, per a evitar la fragmentació territorial i visual o, en tot cas, justificar la impossibilitat de soterrar-la».  
I conclou:  
«Per tot el que s'ha exposat, la instal·lació de la planta solar FV Coop. Albaterense, en les parcel·les objecte d'estudi al municipi d'Albatera, no està afectada per risc d'inundació, i és compatible d'acord amb els criteris territorials analitzats en el present informe, mentre que la línia d'evacuació queda condicionada a les determinacions exposades en les consideracions finals, atenent les determinacions normatives aplicables i de les cartografies oficials d'ordenació del territori utilitzades per a elaborar este informe.  
La justificació dels aspectes determinats en l'informe serà objecte de l'emissió d'un nou informe».  
El titular aporta un escrit el 17 d'octubre de 2022 per a donar resposta a les objeccions i el condicionat de l'informe del Servei de Gestió Territorial. La contestació es trasllada a este servei en data 19 d'octubre de 2022 per a emetre un nou informe.  
En data 29 de novembre de 2022, es rep un nou informe de l'òrgan esmentat, amb la referència 22781\_03005\_R, en el qual s'indica, entre altres coses, el següent:  
«1. Línia d'evacuació  
En l'informe emés per este servei en data 19 d'octubre de 2022, s'indica que per la longitud de la línia (437 metres), per a evitar la fragmentació territorial i visual, s'haurà d'estudiar l'alternativa del soterrament fins a la connexió amb el suport existent 010-862 de la línia aèria propietat del promotor.  
Vist que en les al·legacions presentades pel promotor justifica la no viabilitat de dues alternatives (alternativa de soterrament total i alternativa de soterrament parcial) pel cost econòmic que suposaria la realització dels traçats, este servei considera que no és motiu per a no realitzar el recorregut proposat en l'informe emés en data 19 d'octubre de 2022.  
  
És per això que este servei es ratifica en les conclusions d'este informe, respecte de l'apartat corresponent a la línia d'evacuació. Per a reduir la longitud de la línia, com a alternativa a la proposta realitzada pel promotor en les seues al·legacions, este servei proposa, per exemple, que es modifique l'emplaçament dels centres de transformació i de protecció i mesurament, i realitzar el soterrament de la línia d'evacuació seguint la vora dreta de la bassa situada al sud-oest de la planta solar i seguir pel camí existent fins al punt de connexió amb la línia aèria existent (cal estudiar la possibilitat de canvi del suport 010-862 al 010-861, ja que està més pròxim al camí per on discorrerà la línia d'evacuació).  
  
2. Sobre recàrrega d'aqüífers  
Vistes les consideracions exposades pel promotor en l'escrit d'al·legacions respecte de les mesures correctores incloses en l'informe de data 19 de juliol, este servei considera que són adequades per afavorir la infiltració de l'aigua a través del subsol i evitar la contaminació d'este».  
  
I conclou:  
«Per tot el que s'ha exposat, el Servei de Gestió Territorial, d'acord amb les consideracions i les conclusions emeses en l'informe de les incidències sobre l'ordenació del territori emés de data 19 de juliol de 2022, i en este informe de contestació d'al·legacions, considera que la línia d'evacuació de la planta solar no seria compatible amb el territori, segons les consideracions esmentades anteriorment, atenent les determinacions normatives aplicables i les cartografies oficials d'ordenació del territori.  
Qualsevol modificació de la instal·lació de la planta solar respecte de la documentació presentada anteriorment a l'emissió d'este informe serà objecte d'un nou informe del Servei de Gestió Territorial atenent les determinacions normatives i les cartografies oficials d'ordenació del territori».  
El titular aporta un escrit el 7 de desembre de 2022 en què mostra expressament la conformitat amb l'últim informe del Servei de Gestió Territorial, i posteriorment aporta documentació per a la nova proposta de la línia d'evacuació que se cedirà al gestor de la xarxa amb un traçat íntegrament subterrani, que serà objecte d'una nova informació pública, per a complir les recomanacions, els condicionants i les mesures correctores indicades pel servei esmentat.  
- Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica: en data 23 de febrer de 2023, es rep un informe, amb la referència FV\_21/2022, de l'esmentada Direcció General de Medi Natural i Avaluació Ambiental. En este informe, entre altres coses, s'establix el següent: «Les parcel·les on es pretén realitzar les actuacions no estan afectades per terreny forestal segons establix el Pla d'acció territorial forestal de la Comunitat Valenciana (PATFOR), aprovat pel Decret 58/2013, de 3 de maig; la infraestructura del present projecte no afecta cap espai natural protegit dels que recull la Llei 11/1994, de 27 de desembre, d'espais naturals protegits de la Comunitat Valenciana, ni cap espai previst per les directives europees Hàbitats (Directiva 92/43/CEE) i Aus (Directiva 2009/147/CE), coneguts com a Xarxa Natura 2000; el tancat perimetral previst per a la instal·lació haurà d'ajustar-se al que disposa el Decret 178/2005, de 18 de novembre, del Consell de la Generalitat, pel qual s'establixen les condicions dels tancats en el medi natural i dels tancaments cinegètics».  
  
A més, en la proposta de millores i mesures correctores, entre altres aspectes, l'informe indica:  
«- Per al tram aeri de la línia d'evacuació de la planta, s'aconsella que s'emplace de manera subterrània pels camins existents.  
  
- … S'hauran de respectar els bancals i els ribassos existents sense retirar la terra fèrtil del sòl.  
- … haurà de realitzar el mínim moviment de terres i compactació de sòl amb la finalitat de disminuir les afeccions a este. Per això, es requerix el clavament directe sense fonamentacions…».  
I conclou:  
«En consideració del que s'ha exposat anteriorment, s'emet el present informe favorable per a la instal·lació de la planta solar fotovoltaica FV Coop. Albaterense, sempre que es complisquen les recomanacions, els condicionants i les mesures correctores indicades…».  
El titular aporta un escrit l'1 de març de 2023 en què mostra expressament la conformitat amb l'informe, i es compromet així a complir les recomanacions, els condicionants i les mesures correctores indicades.  
  
Desé. En dates 20 de gener i 7 de febrer de 2023, el promotor realitza diverses aportacions voluntàries de documentació (GVRTE/2023/329673, GVRTE/2023/575921 i GVRTE/2023/576079), que inclouen la documentació següent:  
- Projecte de baixa tensió hort solar fotovoltaic 3,078 MWp connectada a xarxa (data gener de 2023), juntament amb una declaració responsable de la persona projectista.  
- Projecte de centre de protecció i mesurament d'abonat amb transformador de serveis auxiliars (50 kVA 20/0,42 kV) per a instal·lació de generació fotovoltaica (data gener de 2023), juntament amb una declaració responsable de la persona projectista.  
- Projecte de línia subterrània de mitjana tensió 20 kV d'abonat per a evacuació d'instal·lació de generació fotovoltaica (tram de CT-FV a CPM) (data gener de 2023), juntament amb una declaració responsable de la persona projectista.  
- Projecte de línia evacuació subterrània de mitjana tensió 20 kV de circuit simple per a instal·lació de generació fotovoltaica (tram de CPM a LAMT 20 kV existent) (data gener de 2023), juntament amb una declaració responsable de la persona projectista.  
- Documentació que acredita el permís de pas per parcel·la de la línia d'evacuació.  
- Cartografia de referència georeferenciada.  
A continuació, es resumixen les característiques de la instal·lació després de les modificacions:  
Promotor: Cooperativa Eléctrica-Benéfica Albaterense, Coop. V. (NIF: N79610284)  
Nom instal·lació: Huerto Solar Cooperativa Eléctrica Albaterense Manuel Serna Serna  
Tecnologia: fotovoltaica  
Grups generadors:  
- Potència total (MWp): 3,078  
- Nre. mòduls: 6.156  
- Potència unitària (Wp): 500  
- Tipologia monocristal·lí  
- Sistema subjecció i ancoratge: estructura fixa metàl·lica bipal a 30° d'inclinació i ancorada al terreny mitjançant clavament de ferro  
Potència nominal de l'inversor (MW) (màxima): 3,63  
Línia d'evacuació:  
Línia elèctrica subterrània de MT 20 kV de circuit simple i conductor Al HEPRZ1 12/20 kV 3 × 1 × 240 mm², de 229,59 m de longitud, entre el centre de transformació de 3.630 kVA i el centre de protecció i mesurament (CPM).  
Infraestructures d'evacuació a cedir al gestor de la xarxa de distribució:  
Línia elèctrica subterrània d'MT 20 kV de circuit simple i conductor Al HEPRZ1 12/20 kV 3 × 1 × 240 mm², de 479,86 m de longitud, des del centre de protecció i mesurament (CPM) fins al suport d'entroncament aeri/subterrani amb número d'identificació núm. 010-862, propietat de Distribuidora Eléctrica Albaterense Nuestra Señora de la Luz, SLU, amb afecció al nuc de Rocamora (400 kV), situat a la parcel·la 394 del polígon 6 del terme municipal d'Albatera (Alacant).  
Punt de connexió a la xarxa: suport d'entroncament núm. 010-862, propietat de Distribuidora Eléctrica Albaterense Nuestra Señora de la Luz, SLU.  
Xarxa a la qual es connecta: xarxa de distribució. Distribuidora Eléctrica Albaterense Nuestra Señora de la Luz, SLU.  
Ubicació:  
- Emplaçament grups generadors: parcel·les 357 i 364 del polígon 6 del terme municipal d'Albatera (Alacant).  
- Emplaçament línia d'evacuació: parcel·les 357 i 364 del polígon 6 del terme municipal d'Albatera (Alacant).  
- Emplaçament infraestructura d'evacuació que se cedirà al gestor de la xarxa, Distribuidora Eléctrica Albaterense Nuestra Señora de la Luz, SLU: parcel·les 364, 363, 9027, 9029 i 394 del polígon 6 del terme municipal d'Albatera (Alacant).  
Centre geomètric. Coordenades UTM ETRS89 (fus 30): X: 686969,57; Y: 4230984,22.  
Segons el que indica l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, la potència instal·lada és de 3,078 MW.  
Onzé. En data 13 de febrer de 2023, es traslladen els nous projectes d'execució de la central fotovoltaica al Servei de Gestió Territorial de la Direcció General de Política Territorial i Paisatge de la Conselleria de Política Territorial, Obres Públiques i Mobilitat, el qual emet un nou informe 22104\_03005\_R, amb data 24 de febrer de 2023, en què s'indica:  
«Contingut i contestació a les al·legacions presentades  
1. línia d'evacuació  
En l'informe emés per este servei en data 25 de novembre de 2022, es determina la no justificació del traçat aeri de la línia d'evacuació (437 metres), i es considera l'única opció perquè siga viable el soterrament de tota la línia d'evacuació.  
Vist que en la nova documentació presentada pel promotor figura el nou projecte de la línia d'evacuació subterrània de mitjana tensió 20 kV de 480 metres, fins a l'entroncament amb el suport 010-862 de la línia aèria existent propietat de Distribuidora Eléctrica Albaterense Nuestra Señora de la Luz, SLU. …  
És per això que es determina que les afeccions al territori són mínimes i la infraestructura d'evacuació es considera viable, d'acord amb les determinacions del TRLOTUP i les directrius de l'ETCV».  
  
I conclou que:  
«Per tot el que s'ha exposat, el Servei de Gestió Territorial, d'acord amb les consideracions i les conclusions emeses en els informes de les incidències sobre l'ordenació del territori emesos amb dates 6 d'octubre i 25 de novembre de 2022, i en este informe complementari de contestació d'al·legacions, considera que la planta solar i la línia d'evacuació són viables, atenent les normatives aplicables i les cartografies oficials d'ordenació del territori».  
El titular de la instal·lació aporta un escrit el 7 de març de 2023 en què mostra expressament la conformitat amb l'esmentat informe del Servei de Gestió Territorial.  
Dotzé. A causa de les modificacions substancials produïdes a la central fotovoltaica per diferents informes i/o consultes realitzades als organismes/administracions amb béns o drets a càrrec seu afectats per la instal·lació elèctrica, la sol·licitud s'ha sotmés al tràmit de nova informació pública durant el termini de quinze dies, establit en l'article 23 del DL 14/2020, mitjançant els anuncis corresponents, en el Diari Oficial de la Generalitat Valenciana de 19 de maig de 2023 (núm. 9599), en el Butlletí Oficial de la Província d'Alacant de 12 de maig de 2023 (núm. 91), i s'ha remés a l'ajuntament en el terme municipal del qual radicarà la instal·lació perquè s'expose al públic pel mateix període de temps. Així mateix, s'ha posat la documentació a la disposició del públic en general en la seu electrònica de la Generalitat, en el lloc d'internet https://cindi.gva.es/va/web/energia/alacant, en valencià, i https://cindi.gva.es/es/web/energia/alacant, en castellà.  
  
Consta un certificat de l'exposició al públic de l'Ajuntament d'Albatera (Alacant) del 9 de maig de 2023 fins al 30 de maig de 2023.  
No s'han presentat al·legacions durant el segon període d'informació pública ni s'ha personat acreditant la condició d'interessat cap persona física ni jurídica.  
Tretzé. Durant esta segona fase d'informació pública i consultes, es van remetre de nou separates a les diferents administracions públiques, organismes o empreses de servei públic o de serveis d'interés general amb béns o drets a càrrec seu afectats per la instal·lació, a fi que en el termini de quinze dies presentaren la conformitat o l'oposició, amb el resultat següent:  
- Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica: en data 24 de maig de 2023, s'aporta un ofici de l'òrgan esmentat a l'expedient administratiu, segons el qual:  
«Esta direcció general es reitera en l'informe de data 22 de febrer de 2023, en què mostra la conformitat a esta instal·lació sempre que es complisquen les recomanacions, els condicionants i les mesures correctores que preveu, excepte quant a la línia d'evacuació, la qual s'ha soterrat tal com sol·licitava este informe».  
El titular aporta un escrit el 7 de juny de 2023 en què mostra expressament la conformitat amb l'informe de la Direcció General de Medi Natural i Avaluació Ambiental, i es compromet així a complir les recomanacions, els condicionants i les mesures correctores indicades.  
  
- Distribuidora Eléctrica Albaterense Nuestra Señora de la Luz, SLU: en data 9 de maig de 2023, es rep un nou informe del gestor de la xarxa de distribució, en el qual mostren CONFORMITAT a la instal·lació esmentada, en virtut de l'article 24.1 del Decret llei 14/2020, de 7 d'agost.  
El titular aporta un escrit el 25 de maig de 2023 en què mostra expressament la conformitat amb l'informe del gestor de la xarxa de distribució.  
- Confederació Hidrogràfica del Segura, OA: en data 21 de juliol de 2023, es rep un informe d'expedient amb referència IER-49/2023, de la Comissaria d'Aigües d'esta confederació, en el qual s'indica que:  
  
«Analitzada la seua sol·licitud, se l'informa que este organisme ja ha emés una resolució favorable de la planta solar fotovoltaica per trobar-se en zona de policia de la rambla de San Lucas (expedient AZP-45/2021, resolució amb data 06.07.2021), i s'està a l'espera d'autoritzar el moviment de terres necessari per a dur-la a terme (expedient AZP-30/2023), per la qual cosa el present informe es considerarà favorable sempre que l'interessat recapte l'autorització corresponent per al moviment de terres».  
La Comissaria d'Aigües de la Confederació Hidrogràfica del Segura, OA, es ratifica en la seua Resolució de 6 de juliol de 2021, que ja es va remetre al seu dia al promotor de la instal·lació, i este va aportar un escrit el 8 d'agost de 2022 en què mostrava expressament la conformitat amb la resolució de la Confederació Hidrogràfica del Segura, OA, i es comprometia així a obtindre l'autorització corresponent per al moviment de terres.  
- Ajuntament d'Albatera: en data 5 de juny de 2023, es rep nou un informe tècnic, expedient 5890/2022, emés en la mateixa data, en contestació als articles 24.1, 25 i 30.2 del Decret llei 14/2020, en què s'indica, entre altres coses, que:  
«2. Característiques urbanístiques.  
…  
Revisada la documentació que figura en la pàgina web de la Generalitat https://cindi.gva.es/va/web/energia/alacant, i específicament el «projecte de baixa tensió d'hort solar fotovoltaic 3,078 MWp connectada a xarxa»(\*), s'observa que, havent-se atés l'informe municipal amb data 26.08.2023, dins del projecte tant en l'apartat 12, «Superfície, potències i equips», com en l'annex III, «Condicionat tècnic ajuntament», s'expressa el següent:  
· «En l'apartat de plànols es pot observar com la instal·lació de les taules on se situen els mòduls fotovoltaics i altres components de la instal·lació es troben reculats a una distància mínima de 10 metres»…  
  
· «En l'apartat 12 del present projecte es presenta el percentatge d'ocupació que representa la instal·lació:  
a) Superfície ocupada pels equips: 13.400,62 m².  
b) Superfície ocupada per les instal·lacions auxiliars:  
a) Estació solar MV SKID: 27,5 m².  
b) Centre de protecció mesurada: 18,96 m².  
c) Centre de control: 24 m².  
…  
· Tenint en compte un coeficient d'edificabilitat màxima de 0,4 m²/m² i que l'àrea total vinculada és de 67.271,61 m², l'edificabilitat màxima és:  
Edificabilitat màxima= 0,4 67.271,61 = 26.908,6\*4 m²  
Edificabilitat màxima= 26.908,64 m²  
Comprovats estos aspectes, es conclou que sí que s'han esmenat les deficiències indicades en l'informe tècnic del 26.08.2022.  
Per tot el que s'ha exposat, i havent-se esmenat les deficiències expressades en el primer informe, es reitera que l'ús SÍ QUE és compatible amb el planejament urbanístic vigent.  
…  
6. Compliment en matèria de paisatge, d'acord amb l'article 25.3 del Decret llei 14/2020.  
…  
Revisat l'estudi d'integració paisatgística existent en l'enllaç facilitat dins de la sol·licitud d'informe (https://cindi.gva.es/va/web/energia/alacant), es comprova que este document no s'ha modificat malgrat l'emissió de l'informe municipal amb data 26.08.2023, que expressava «per tot el que s'ha exposat en este informe, la tècnica que subscriu considera que informa favorablement sobre la implantació de la central fotovoltaica condicionada a l'esmena dels defectes observats en l'apartat 2 del present informe de compliment dels paràmetres urbanístics establits en l'article 71 de les NS d'Albatera i de l'apartat 6 en matèria de paisatge».  
Si bé s'han esmenat les deficiències indicades en l'apartat 2 de l'informe emés l'agost de 2022 relatives al planejament urbanístic, les deficiències en matèria de paisatge de l'apartat 6 de l'informe esmentat no s'han corregit, i no hi ha en el web un estudi d'integració paisatgística diferent del d'agost de 2022. Per tant, la tècnica que subscriu es reitera en les indicacions expressades en data 26.08.2022:  
  
· Dins de l'EIP no s'han analitzat diferents alternatives, incloent-hi l'alternativa zero, ni s'ha aportat una justificació de la solució proposada, d'acord amb l'annex II del TRLOTUP, apartat b.  
· Dins de l'apartat 10 de l'EIP s'indica que «es mostra, mitjançant tècniques gràfiques de representació i simulació visual, la situació existent actualment i la previsible després de l'actuació (vegeu l'annex fotogràfic)». No obstant això, en l'annex fotogràfic no s'aporta cap simulació visual que permeta acreditar la integració de l'actuació en l'entorn, i cal esmenar este aspecte.  
· Dins de l'apartat 11.1 s'expressa que «per això, este estudi d'integració paisatgística de la planta fotovoltaica no establix mesures correctores a l'actuació, però sí mesures de mitigació d'impactes durant la fase de construcció de la instal·lació». Amb independència de les mesures de mitigació que cal utilitzar durant la fase de construcció de la instal·lació, s'hauran de plantejar mesures correctores per a la planta fotovoltaica una vegada estiga executada. Considerant la necessitat de respectar la reculada de 10 m a fites de la parcel·la, s'haurà d'aprofitar esta amplària per a generar zones en les quals dur a terme plantacions d'arbratge i vegetació que possibiliten la integració de l'activitat amb l'entorn. Els patrons i les espècies que s'empren en estes zones hauran d'adequar-se als patrons paisatgístics de l'entorn i garantir una transició coherent amb els camps de cultiu circumdants sense que arriben a formar una barrera lineal no conforme amb el patró paisatgístic.  
· D'acord amb l'article 6.5 del TRLOTUP, l'Estudi d'integració paisatgística se sotmetrà a participació pública, per la qual cosa haurà d'incloure's la justificació de la seua execució. Cal assenyalar que la participació pública és una part de l'EIP necessària per a la valoració correcta del paisatge d'acord amb el que regula l'apartat c.3 de l'annex II del TRLOTUP (que remet a l'apartat b.4 de l'annex I de la mateixa llei), per la qual cosa haurà d'incorporar-se la justificació dels resultats obtinguts a partir d'esta i la seua presa en consideració per a la valoració del paisatge».  
I conclou:  
«Per tot el que s'ha exposat en este informe, la tècnica que subscriu considera que correspon informar favorablement sobre la implantació de la central fotovoltaica condicionada a l'esmena dels defectes observats en l'apartat 6 del present informe en matèria de paisatge».  
En dates 12 i 29 de juny de 2023, el promotor aporta nova documentació en resposta a l'informe tècnic esmentat de l'Ajuntament d'Albatera, que es trasllada a este ajuntament en data 30 de juny de 2023.  
  
En data 14 de juliol de 2023, es rep un nou informe tècnic de l'Ajuntament d'Albatera, expedient 5890/2022, emés en data 13 de juliol de 2023, en contestació als articles 24.1, 25 i 30.2 del Decret llei 14/2020, del qual s'extrau, entre altres coses, el següent:  
«3. Compliment en matèria de paisatge, d'acord amb l'article 25.3 del Decret llei 14/2020.  
…  
En compliment de la nova redacció de l'article 25.3 del Decret llei 14/2020, es revisa l'estudi d'integració paisatgística (d'ara en avant, EIP) adjunt al registre d'entrada indicat, i cal fer les consideracions següents:  
· L'anàlisi d'alternatives realitzat no s'adapta al que establix l'apartat b de l'annex II del TRLOTUP. En este sentit, l'article esmentat establix que l'anàlisi de les alternatives s'ha de realitzar «des del punt de vista de la incidència en el paisatge, sense perjudici de l'anàlisi que s'efectue en altres documents respecte d'altres matèries sectorials». L'anàlisi presentada fa referència a la valoració positiva de l'activitat —tal com queda reflectit en els informes municipals emesos en data 26.08.2022 i 05.06.2023— i no a la incidència en el paisatge d'esta ubicació davant d'altres.  
· Dins de l'apartat de valoració de la integració visual, la valoració dels impactes visuals no esmenta per a cada punt d'observació indicat l'impacte que produïx l'actuació.  
· L'apartat 7 de l'EIP no és coherent amb l'apartat 11 d'este.  
  
· El plànol número 2 mostra la distribució antiga de la central fotovoltaica, la qual ha d'actualitzar-se a la versió sobre la qual es va informar favorablement en data 05.06.2023.  
Es detecta com a errata la denominació de «la unitat de paisatge 01: Urbanització Serralba», atés que l'emplaçament que li atribuïxen i no es correspon.  
Amb independència del que s'ha exposat, en la pàgina 5 de l'EIP es fa referència a una configuració adoptada per a la instal·lació diferent de la presentada en el projecte sobre el qual es va informar en data 05.06.2023. Havent-se aportat en la sol·licitud d'informe el document que cal revisar, es fa constar que, sempre que les noves condicions plantejades no alteren les condicions urbanístiques sobre les quals s'informa en l'informe municipal amb data 05.06.2023, per part de la tècnica que subscriu no hi ha inconvenient. No obstant això, seria convenient que l'EIP fora coherent amb l'última versió del projecte».  
I conclou:  
«Per tot el que s'ha exposat en este informe, la tècnica que subscriu considera que correspon informar favorablement sobre la implantació de la central fotovoltaica condicionada a l'esmena dels defectes observats en l'apartat 3 del present informe en matèria de paisatge».  
En data 24 de juliol de 2023, el promotor aporta un nou estudi d'integració paisatgística en resposta a l'últim informe tècnic de l'Ajuntament d'Albatera, que es trasllada a este ajuntament en data 29 d'agost de 2023.  
En data 5 d'octubre de 2023, es rep un nou informe tècnic, expedient 5890/2022, en contestació als articles 24.1, 25 i 30.2 del Decret llei 14/2020, emés en data 29 de setembre de 2023, en el qual s'indica, entre altres coses, que:  
«6. Compliment en matèria de paisatge, d'acord amb l'article 25.3 del Decret llei 14/2020.  
Revisat l'estudi d'integració paisatgística (d'ara en avant, EIP) aportat juntament amb la petició d'informe de data 29.08.2023 i amb registre d'entrada 1725-M-GA-7633 (\*), i en compliment de l'article 25.3 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, es comprova que la documentació s'ha esmenat, per la qual cosa, en principi, es complix el que establix l'annex II del TRLOTUP.   
La llicència d'obres haurà de respectar les mesures d'integració paisatgística establides en l'EIP, així com la resta de condicionants que deriven d'este.  
Altres: es detecta com a errata que, dins de la taula 8.1.6 de la pàgina 39, en la primera fila, on s'indica «forest utilitat pública» ha de dir «habitatges unifamiliars entorn».  
I conclou:  
«Per tot el que s'ha exposat en este informe, la tècnica que subscriu considera que correspon informar FAVORABLEMENT sobre la implantació de la central fotovoltaica en les parcel·les 357 i 364 del polígon 6 del terme municipal d'Albatera. La llicència d'obres haurà de respectar les mesures d'integració paisatgística establides en l'EIP, així com la resta de condicionants que deriven d'este».  
El titular aporta un escrit el 10 d'octubre de 2023 en què mostra expressament la conformitat amb l'últim informe de l'Ajuntament d'Albatera, i es compromet així a complir les mesures d'integració paisatgística establides en l'EIP, així com la resta de condicionants establits en l'informe municipal.  
En data 23 d'octubre de 2023, Cooperativa Eléctrica-Benéfica Albaterense, COOP. V., aporta voluntàriament a l'expedient administratiu el pla de desmantellament de la instal·lació i restauració del terreny i l'entorn afectat, actualitzat segons els projectes executius refosos presentats. Este pla de desmantellament actualitzat es trasllada a l'Ajuntament d'Albatera en data 24 d'octubre de 2023, i se sol·licita que, en un termini de quinze dies des de la notificació d'eixe escrit, preste la conformitat o l'oposició a este, segons l'article 25 del Decret llei 14/2020, de 7 d'agost, del Consell.  
En data 6 de novembre de 2023, es rep un nou informe tècnic, expedient 5890/2022, emés en data 3 de novembre de 2023, en què es pronuncia sobre el pla de desmantellament, en el qual s'indica, entre altres coses, que:  
«3. Supervisió  
…  
Este document inclourà, com a mínim, una memòria i un pressupost degudament justificat, en compliment de l'article 21.5 del DL 14/2020. En este sentit, comprovada la documentació aportada juntament amb la petició d'informe, el pla de desmantellament l'integra una memòria, un «pla» de gestió de residus (\*), un plec de condicions, un estudi de seguretat i salut, un pressupost i dos plànols. Es considera que la documentació està completa.  
Respecte de la supervisió del pla de desmantellament presentat, la tècnica que subscriu considera que s'han d'esmenar els apartats següents:  
- Revisades les imatges incloses en els diversos documents de l'expedient, l'ortofoto del visor cartogràfic aportada mostra un terreny totalment plantat, el qual diferix de la solució proposada en l'apartat 7.7 de la memòria. En este sentit, no havent-se aportat imatges de l'estat actual que mostren un terreny sense arbratge, i considerant que l'obligació una vegada acabada l'activitat és de desmantellament i restitució del terreny a l'estat previ a l'actuació, s'ha d'incloure entre les actuacions que cal realitzar la plantació del terreny amb arbres.  
  
- Revisat el pressupost aportat en el pla de desmantellament, el mesurament del capítol 1.2, «Restauració», és de 6.500 m², que es desconeix d'on s'obté. En este sentit, el projecte de la central fotovoltaica indica que la superfície útil vinculada a l'activitat és de 52.097,24 m² (18.554,21 + 33.543,03), i ha de realitzar-se el tractament de restauració per a tota la parcel·la afectada per l'activitat.  
(\*) Es detecta com a errata que, dins del pla de desmantellament, es denomina «pla de gestió de residus» el que ha de denominar-se «estudi de gestió de residus».  
I conclou:  
«Per tot el que s'ha exposat en este informe, la tècnica que subscriu considera que correspon informar favorablement sobre el pla de desmantellament de la central, sempre que quede condicionat a les següents esmenes prèvies:  
1. Mesurament correcte del tractament de restauració:  
- S'haurà de corregir el pressupost del pla de desmantellament, de manera que la restauració de la parcel·la es realitze, com a mínim, en la superfície afectada per la instal·lació.  
2. Plantació d'arbratge:  
a) En cas de demostrar amb fotografies que acrediten que la data de realització és prèvia a la concessió d'autorització que el terreny no està plantat amb arbres, la solució proposada en el pla de desmantellament resultaria adequada.  
b) En cas d'impossibilitat d'acreditar el supòsit anterior, s'haurà de corregir el pla presentat, de manera que s'incloga entre les actuacions i el pressupost la plantació del terreny amb arbres equivalents als existents».  
En data 8 de novembre de 2023, el promotor de la instal·lació aporta un nou pla de desmantellament de la instal·lació i restauració del terreny i l'entorn afectat en resposta a l'últim informe tècnic de l'Ajuntament d'Albatera, que es trasllada a este ajuntament el mateix dia.  
  
En data 22 de novembre de 2023, es rep un nou informe tècnic, expedient 5890/2022, emés en data 15 de novembre de 2023, sobre l'última proposta del pla de desmantellament aportat pel titular de la instal·lació, en el qual s'indica, entre altres coses, que:  
«3. Supervisió  
…  
Respecte de la supervisió del pla de desmantellament presentat, la tècnica que subscriu considera que la documentació s'ha esmenat, per la qual cosa entén que no hi ha inconvenient en el fet que prosseguisca la tramitació».  
I conclou:  
«Per tot el que s'ha exposat en este informe, la tècnica que subscriu considera que correspon informar favorablement sobre el pla de desmantellament de la central».  
El titular aporta un escrit el 23 de novembre de 2023 en què mostra expressament la conformitat amb l'últim informe de l'Ajuntament d'Albatera respecte del pla de desmantellament de la instal·lació i de restauració del terreny i l'entorn afectat.  
Consten els informes FV\_21/2022, de dates 23 de febrer i 23 de maig de 2023, de la Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica; 22039\_03005\_R, de data 6 d'octubre de 2022, del Servei de Gestió Territorial; informe tècnic expedient 5890/2022, de data 5 d'agost de 2023, de l'Ajuntament d'Albatera, favorables condicionats vinculants dels òrgans competents en matèria d'ordenació del territori i paisatge, esmentats anteriorment, establit en l'article 25 del DL 14/2020, en els quals consten els condicionants següents acceptats pel promotor que s'exposen en la resolució.  
  
En relació amb l'informe de la Direcció General de Medi Natural i Avaluació Ambiental, s'enumera una sèrie de millores i de mesures correctores necessàries que cal tindre en compte:  
- S'hauran de respectar els bancals i els ribassos existents sense retirar la terra fèrtil del sòl.  
- En el mateix sentit, haurà de realitzar el mínim moviment de terres i compactació de sòl amb la finalitat de disminuir les afeccions a este. Per això, es requerix el clavament directe sense fonamentacions, sempre que la geologia ho permeta, i que no requerisquen anivellament, desmunt, condicionament topogràfic o esplanació o d'este.  
- Es tenen en compte els efectes de l'escolament de les plaques sobre el sòl, produït tant per la pluja com per la neteja, que podria provocar l'aparició de solcs o regalls d'erosió sota les línies d'estos. S'haurà de mantindre una capa de mulch amb restes de vegetació o palla, de manera que es dissipe l'energia cinètica de les gotes de pluja i s'evite l'erosió per esguitada i erosió laminar.  
- També s'haurà de mantindre una capa de cultiu herbaci en totes les instal·lacions que afavorisca el manteniment de l'estructura edàfica i, a més, la presència d'insectes pol·linitzadors, amb la possibilitat de l'ús combinat amb l'apicultura o l'agrovoltaica.  
- Per a mantindre o limitar el creixement de vegetació a la planta solar, no es podran emprar herbicides, i és recomanable la ramaderia extensiva o el desbrossament selectiu mecanitzat d'esta.  
- En el procés de desmantellament de la planta solar, es recorda que no haurà de quedar cap element artificial en l'enclavament i que s'haurà de restaurar el sòl afectat de manera que se'n garantisquen els usos anteriors al canvi d'ús del sòl.  
- Per a fomentar la població d'amfibis i avifauna, s'haurà de crear i mantindre una tolla, si és el cas, i mantindre un bon estat de les basses de reg existents en les proximitats de la planta.  
- Es considera adequat utilitzar caixes per a quiròpters i aus.  
  
- Es considera adequat utilitzar dues caixes niu per a quiròpters i aus.  
- Per a atraure la presència de rapinyaires nocturnes a la zona de les obres, es proposa instal·lar dues talaies distribuïdes a la planta.  
- Encara que la línia d'evacuació serà subterrània, qualsevol element aeri o per a l'entroncament aeri/subterrani haurà de complir les prescripcions tècniques i les mesures de prevenció descrites en l'article 6 i 7 i establides en el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
En relació amb l'informe del Servei de Gestió Territorial, s'hauran de plantejar mesures correctores que incidisquen sobre la infiltració i el drenatge de l'aigua, i cal considerar les següents:  
- Es mantindran les condicions d'infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent, que disminuïsquen l'escolament i augmenten la infiltració. És a dir, la disposició de les plaques solars haurà d'acompanyar les corbes de nivell.  
- S'hauran de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració i disminuïsquen així els escolaments.  
- S'hauran de fer llaurades del sòl que en mantinguen la textura esponjosa perquè es facilite la infiltració o, si és el cas, desenvolupar tasques agrícoles com a activitats complementàries.  
- El tancament perimetral de la parcel·la haurà de ser permeable al flux.  
En relació amb l'informe en matèria de paisatge de l'Ajuntament d'Albatera, s'haurà de tindre en compte que:  
La llicència d'obres haurà de respectar les mesures d'integració paisatgística establides en l'Estudi d'integració paisatgística de juliol de 2023, així com la resta de condicionants que deriven d'este.  
Catorzé. Consta en l'expedient un document d'acceptació per part del gestor de la xarxa de distribució, Distribuidora Eléctrica Albaterense Nuestra Señora de la Luz, SLU, de data 5 d'octubre de 2023, del projecte de «Línia d'evacuació subterrània de mitjana tensió 20 kV de circuit simple per a instal·lació de generació fotovoltaica (tram de CPM A LAMT 20 kV existent)», que se cedirà després d'executar-la.  
  
Quinzé. Així mateix, el promotor ha acreditat la capacitat legal, tècnica i econòmica per a dur a terme el projecte, així com que disposa de manera efectiva dels recursos econòmics i financers necessaris per a materialitzar el projecte d'execució sol·licitat. El projecte es finançarà amb recursos propis de la cooperativa. Consta en l'expedient, per a esta justificació, un certificat expedit per la secretària del Consell Rector de la Cooperativa Eléctrica Benéfica Albaterense, Coop. V., després de la reunió d'este consell celebrada en data 17 de juliol de 2023, i documentació acreditativa del balanç de comptes d'esta cooperativa.  
  
Setzé. El promotor ha justificat que disposa dels terrenys on s'implantarà la instal·lació, així com els acords dels terrenys per on discorren les infraestructures d'evacuació. Consta en l'expedient administratiu la nota simple actualitzada (juny de 2023) del registre de la propietat competent en què consta la titularitat dels terrenys a nom del sol·licitant.  
Desseté. Consta en l'expedient que el promotor ha depositat la garantia econòmica exigida per a l'accés a la xarxa, mitjançant un aval, depositat en data 03.02.2020, amb número de garantia 032020V41, de 160.320,00 € (amb número de carta de pagament 5391678449676), per a abastar la potència instal·lada total sol·licitada, segons la definició de potència instal·lada i les quanties vigents en el moment de depositar les garanties, així com que la instal·lació té concedit permís d'accés a la xarxa de DISTRIBUCIÓ, atorgat pel gestor d'esta xarxa, Distribuidora Eléctrica Albaterense Nuestra Señora de la Luz, SLU, en data 26 de novembre de 2020.  
Dihuité. La instal·lació disposa dels permisos d'accés i connexió vigents per a la totalitat de la potència instal·lada, i consten les dades següents en els permisos:  
- Titular: Cooperativa Eléctrica-Benéfica Albaterense, Coop. V.  
- Nom de la instal·lació: Huerto Solar Cooperativa Eléctrica Albaterense Manuel Serna Serna  
- Tecnologia: fotovoltaica  
- Potència dels grups generadors (kW): 3,9833 MG pic  
- Potència instal·lada (kW): 3,9081 DX  
- Capacitat d'accés concedida (kW): 3,8840 EF  
- Punt de connexió definitiu: suport d'entroncament aeri/subterrani núm. 010-862, propietat de Distribuidora Eléctrica Albaterense Nuestra Señora de la Luz, SLU, situat a la parcel·la 394 del polígon 6 del terme municipal d'Albatera (Alacant)  
- Data d'emissió dels permisos: 26 de novembre de 2020  
Denové. Com que es tracta d'un projecte amb una potència de generació inferior o igual a 10 MW, en virtut de l'article 33.1 del Decret llei 14/2020, de 7 d'agost, es tramita, des del 23 d'abril de 2022, pel procediment d'urgència, d'acord amb la Llei 39/2015, de procediment administratiu comú de les administracions públiques.  
  
Vinté. S'ha sol·licitat a l'Ajuntament l'informe preceptiu i no vinculant establit en l'article 30.2 del Decret llei 14/2020, de 7 d'agost. En data 5 de juny de 2023, l'Ajuntament d'Albatera emet un informe sobre diferents aspectes, i favorable en virtut del que establix l'esmentat article 30.2 del Decret llei 14/2020, i a l'efecte de l'autorització del Servei Territorial d'Indústria, Energia i Mines d'Alacant, sobre la instal·lació sol·licitada.  
Vint-i-uné. Que les referències realitzades en els diferents informes emesos a departaments del Consell, inexistents actualment, han d'entendre's referides als nous departaments, de conformitat amb les noves competències i organització derivades del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat i les seues modificacions realitzades.  
Consta en l'expedient una proposta de resolució del Servei Territorial d'Indústria, Energia i Mines d'Alacant.  
  
Fonaments de dret  
Primer. La instrucció i resolució del present procediment administratiu correspon a la Generalitat Valenciana, ja que la instal·lació elèctrica objecte d'este radica íntegrament en territori de la Comunitat Valenciana i no està enquadrada en les que preveu l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que disposa l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i considerant el que establixen el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat; el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desplega el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, vigent en el que no s'opose al Decret 112/2023 i al Decret 126/2023, la resolució del procediment és competència del Servei Territorial d'Indústria, Energia i Mines de la província. Esta ordre continua vigent en l'àmbit administratiu en virtut de la disposició transitòria única i la disposició derogatòria del Decret 137/2023, de 10 d'agost de 2023, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme.  
  
  
Tercer. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
  
Quart. D'acord amb l'article 53.1 de la Llei 24/2013, de 26 de desembre, del sector elèctric, i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requerix autorització administrativa prèvia i autorització administrativa de construcció, i cal efectuar-ne la tramitació i la resolució de manera conjunta, segons establix l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Cinqué. El procediment és el que establix el capítol II del títol III del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica (DL 14/2020), ja que es tracta d'una central fotovoltaica que s'implantarà en sòl no urbanitzable, tenint en compte el que establix l'article 7.3 del Decret 88/2005, de 29 d'abril.  
  
Sisé. D'acord amb l'article 21.5 de la Llei 24/2013, de 26 de desembre, formaran part de la instal·lació de producció les seues infraestructures d'evacuació, que inclouen la connexió amb la xarxa de transport o de distribució i, si és el cas, la transformació d'energia elèctrica.  
  
Seté. Segons l'epígraf i de l'article 2 del DL 14/2020, l'autorització d'implantació en sòl no urbanitzable és el pronunciament de l'òrgan competent en matèria d'energia que, d'acord amb l'informe previ, preceptiu i favorable de l'òrgan competent en matèria d'ordenació del territori i paisatge, autoritza a implantar una instal·lació de producció d'energia elèctrica que utilitza energia primària d'origen renovable en unes parcel·les concretes de sòl no urbanitzable i establix les condicions en què podrà realitzar-se esta implantació. Este pronunciament substituïx la intervenció que realitza la Generalitat en el procediment d'autorització d'usos i aprofitaments en sòl no urbanitzable previst en la normativa d'ordenació del territori, urbanisme i paisatge.  
  
Huité. Segons el que indica l'article 25 del DL 14/2020, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els casos en què l'autorització esmentada no es requerisca d'acord amb la legislació d'ordenació del territori, urbanística i del paisatge.  
  
Els ajuntaments elaboraran els informes en matèria de paisatge requerits en la tramitació de centrals fotovoltaiques, sempre que no s'implanten en sòls no urbanitzables amb alguna protecció paisatgística i responguen a alguna d'estes característiques: a) Ocupen menys de 10 ha de sòl no urbanitzable comú i disten de qualsevol altra planta més de 2 km. b) S'instal·len sobre sòls urbans i o urbanitzables que hagen superat l'avaluació ambiental estratègica. c) Siguen d'iniciativa de les administracions o les entitats públiques adscrites i ocupen menys de 10 ha. En este cas, la instal·lació respon al cas a de l'article 25.3 del Decret llei 14/2020.  
Nové. De conformitat amb l'article 7 de la Llei 21/2013, de 9 de desembre, d'avaluació ambiental, i la Llei 2/1989, de 3 de març, de la Generalitat Valenciana, d'impacte ambiental, la instal·lació objecte del present procediment no constituïx un projecte sotmés a avaluació d'impacte ambiental.  
Desé. Les línies aèries es troben dins d'una zona definida com a àrea prioritària de reproducció, alimentació i dispersió de les aus, en virtut de la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i l'electrocució (DOGV 9138, 29.07.2021), per la qual cosa es troba en zona de protecció d'avifauna segons article 4.1.c del Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió, i, per tant, li són aplicables les prescripcions tècniques establides en este reial decret.  
Onzé. D'acord amb l'article 53.1.a de la Llei 24/2013, de 26 de desembre, del sector elèctric, l'autorització administrativa d'instal·lacions de generació no es podrà atorgar si el titular no ha obtingut prèviament els permisos d'accés i connexió a les xarxes de transport o distribució corresponents.  
Dotzé. De conformitat amb l'article 36.2 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, per a obtindre l'autorització de la instal·lació serà un requisit previ indispensable obtindre els permisos d'accés i connexió a les xarxes de transport o distribució corresponents per la totalitat de la potència de la instal·lació, sense perjudici del fet que l'article 53.1 de la Llei 24/2013, de 26 de desembre, disposa que les autoritzacions administratives d'instal·lacions de generació es podran atorgar per una potència instal·lada superior a la capacitat d'accés que figure en el permís d'accés.  
  
Tretzé. D'acord amb la redacció vigent de l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, en el cas d'instal·lacions fotovoltaiques la potència instal·lada serà la inferior de les dues següents:  
a) La suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.  
b) La potència màxima de l'inversor o, si és el cas, la suma de les potències dels inversors que configuren esta instal·lació.  
Catorzé. Segons la disposició transitòria cinquena del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, la nova definició de potència instal·lada introduïda mitjançant la disposició final tercera u tindrà efectes per a les instal·lacions que, havent iniciat la tramitació, encara no hagen obtingut l'autorització d'explotació definitiva.  
  
Quinzé. D'acord amb el que disposen l'article 53.4 de la Llei 24/2013, de 26 de desembre, del sector elèctric; l'article 131 del Reial decret 1955/2000, d'1 de desembre, i l'article 8 del Decret 88/2005, de 29 d'abril, els sol·licitants d'autoritzacions d'instal·lacions de producció d'energia elèctrica han d'acreditar capacitat legal, tècnica i economicofinancera exigible per a realitzar cada un dels projectes que presenten; tot això, sense perjudici del que preveu este últim en relació amb l'exempció d'acreditació d'estes capacitats que potestativament puga atorgar l'Administració per als qui estiguen exercint l'activitat. En la instal·lació objecte del present expedient administratiu s'han acreditat estos.  
A més, quant a l'acreditació de manera efectiva de recursos econòmics i financers per a materialitzar el projecte en compliment del que s'establix en l'article 30 del Decret llei 14/2020, de 29 de desembre, el projecte, segons consta en l'expedient, es finançarà amb recursos propis de la cooperativa. Consta en l'expedient, per a esta justificació, un certificat expedit per la secretària del Consell Rector de la Cooperativa Eléctrica Benéfica Albaterense, Coop. V., després de la reunió d'este consell celebrada en data 17 de juliol de 2023, documentació acreditativa del balanç de comptes d'esta cooperativa.  
En el cas de canvis i amb la finalitat que es mantinga el compliment del que s'establix en el precepte indicat anteriorment, qualsevol variació de la forma de finançament del projecte o en la participació dels socis de la cooperativa s'haurà de comunicar i, en el cas d'això últim, haurà de constar la subrogació dels nous socis en els compromisos adquirits per a justificar esta capacitat i serà causa de revocació de l'autorització administrativa en cas contrari, tal com s'indica en les condicions de compliment de la present resolució.  
  
Setzé. D'acord amb l'apartat 2.A.4 de l'article 5 del Decret 88/2005, de 29 de novembre, en la sol·licitud d'autorització administrativa prèvia ha de justificar-se la necessitat de la instal·lació i que esta no genera incidències negatives en el sistema.  
Desseté. D'acord amb l'article 53.1.b de la Llei 24/2013, del sector elèctric, per a la sol·licitud de l'autorització administrativa de construcció, el promotor presentarà un projecte d'execució juntament amb una declaració responsable que acredite el compliment de la normativa que li siga aplicable.  
Dihuité. Segons el que establix el capítol III del DL 14/2020, la persona titular de la instal·lació està obligada a desmantellar-la completament i restaurar els terrenys i l'entorn en finalitzar l'activitat, i haurà de constituir una garantia econòmica a favor de l'òrgan competent en matèria d'energia per a autoritzar la instal·lació, l'import de la qual serà la capitalització del pressupost de desmantellament de la central fotovoltaica i de restauració del terreny i l'entorn afectat al tipus d'interés legal dels diners, considerant una vida útil de la instal·lació de trenta anys. En cap cas este import serà inferior al 5 % del pressupost d'execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
Denové. En virtut de la disposició transitòria única del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, les modificacions establides en este decret llei que afecten la implantació d'instal·lacions per a l'aprofitament de les energies renovables seran aplicables als procediments en tràmit.  
  
Vinté. Que consten en l'expedient administratiu tots els informes preceptius i vinculants en matèria de territori i paisatge, així com la compatibilitat urbanística emesa per l'Ajuntament d'Albatera. I la sol·licitud dels informes preceptius d'acord amb els articles 24 i 30 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la reactivació econòmica urgent.  
Tal com s'ha indicat en els antecedents nové i vinté, en data 14 de juliol de 2022 es va sol·licitar a l'Ajuntament d'Albatera l'informe preceptiu i no vinculant que establix l'article 30.2 del Decret llei 14/2020, de 7 d'agost. En data 5 de juny de 2023, l'Ajuntament d'Albatera emet un informe sobre diferents aspectes, i favorable en virtut del que establix l'esmentat article 30.2 del Decret llei 14/2020, i a l'efecte de l'autorització del Servei Territorial d'Indústria, Energia i Mines d'Alacant, sobre la instal·lació sol·licitada.  
  
En consideració d'això, complits els requisits i els procediments legals i reglamentaris establits en la legislació vigent aplicable, i, en concret, d'acord amb la Llei 24/2013, de 26 de desembre, del sector elèctric; el Reial decret 1955/2000, d'1 de desembre, i el Decret llei 14/2020, de 7 d'agost, del Consell, en la redacció vigent en el moment de la sol·licitud, este Servei Territorial d'Indústria, Energia i Mines, en l'àmbit de les competències que té atribuïdes, resol:  
  
  
Primer  
Atorgar autorització d'implantació en sòl no urbanitzable en les parcel·les següents per a realitzar l'activitat de producció d'energia elèctrica, atenent el sentit favorable dels informes emesos pels òrgans competents en matèria d'ordenació del territori i paisatge:  
  
Parcel·les 357 (referència cadastral: 46375Z866531605363MB) i 364 (referència cadastral: 68035O435820052639AU) del polígon 6 del terme municipal d'Albatera (Alacant).  
Consten els informes FV\_21/2022, de dates 23 de febrer i 23 de maig de 2023, de la Direcció General de Medi Natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica; 22541\_03005\_R, de data 6 d'octubre de 2022, del Servei de Gestió Territorial; informe tècnic, expedient 5890/2022, de data 5 d'agost de 2023, de l'Ajuntament d'Albatera, favorables condicionats vinculants dels òrgans competents en matèria d'ordenació del territori i paisatge, esmentats anteriorment, establit en l'article 25 del DL 14/2020, en els quals consten els condicionants següents acceptats pel promotor que s'exposen en la resolució.  
  
En relació amb l'informe de la Direcció General de Medi Natural i Avaluació Ambiental, s'enumeren una sèrie de millores i de mesures correctores necessàries que cal tindre en compte:  
- S'hauran de respectar els bancals i els ribassos existents sense retirar la terra fèrtil del sòl.  
- En el mateix sentit, haurà de realitzar el mínim moviment de terres i compactació de sòl amb la finalitat de disminuir les afeccions a este. Per això, es requerix el clavament directe sense fonamentacions, sempre que la geologia ho permeta, i que no requerisquen anivellament, desmunt, condicionament topogràfic o esplanació o d'este.  
- Es tenen en compte els efectes de l'escolament de les plaques sobre el sòl, produït tant per la pluja com per la neteja, que podria provocar l'aparició de solcs o regalls d'erosió sota les línies d'estos. S'haurà de mantindre una capa de mulch amb restes de vegetació o palla, de manera que es dissipe l'energia cinètica de les gotes de pluja i s'evite l'erosió per esguitada i erosió laminar.  
- També s'haurà de mantindre una capa de cultiu herbaci en totes les instal·lacions que afavorisca el manteniment de l'estructura edàfica i, a més, la presència d'insectes pol·linitzadors, amb la possibilitat de l'ús combinat amb l'apicultura o l'agrovoltaica.  
- Per a mantindre o limitar el creixement de vegetació a la planta solar, no es podran emprar herbicides, i és recomanable la ramaderia extensiva o el desbrossament selectiu mecanitzat d'esta.  
- En el procés de desmantellament de la planta solar es recorda que no haurà de quedar cap element artificial en l'enclavament i que s'haurà de restaurar el sòl afectat de manera que se'n garantisquen els usos anteriors al canvi d'ús del sòl.  
- Per a fomentar la població d'amfibis i avifauna, s'haurà de crear i mantindre una tolla, si és el cas, i mantindre un bon estat de les basses de reg existents en les proximitats de la planta.  
- Es considera adequat utilitzar caixes per a quiròpters i aus.  
  
- Es considera adequat utilitzar dues caixes niu per a quiròpters i aus.  
- Per a atraure la presència de rapinyaires nocturnes a la zona de les obres, es proposa instal·lar dues talaies distribuïdes a la planta.  
- Encara que la línia d'evacuació serà subterrània, qualsevol element aeri o per a l'entroncament aeri/subterrani haurà de complir les prescripcions tècniques i les mesures de prevenció descrites en l'article 6 i 7 i establides en el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
En relació amb l'informe del Servei de Gestió Territorial, s'hauran de plantejar mesures correctores que incidisquen sobre la infiltració i el drenatge de l'aigua, i cal considerar les següents:  
- Es mantindran les condicions d'infiltració amb els canvis de pendents, comptant amb una estratificació en forma de taules del terreny (nivells de topografia) entre zones de plaques solars i zones de pas, realitzades en sentit transversal al pendent, que disminuïsquen l'escolament i augmenten la infiltració. És a dir, la disposició de les plaques solars haurà d'acompanyar les corbes de nivell.  
- S'hauran de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració i disminuïsquen així els escolaments.  
- S'hauran de fer llaurades del sòl que en mantinguen la textura esponjosa perquè es facilite la infiltració o, si és el cas, desenvolupar tasques agrícoles com a activitats complementàries.  
- El tancament perimetral de la parcel·la haurà de ser permeable al flux.  
En relació amb l'informe en matèria de paisatge de l'Ajuntament d'Albatera, s'haurà de tindre en compte que:  
La llicència d'obres haurà de respectar les mesures d'integració paisatgística establides en l'Estudi d'integració paisatgística de juliol de 2023, així com la resta de condicionants que deriven d'este.  
El període de vigència d'esta serà de trenta anys, sense perjudici de les possibles pròrrogues que s'atorguen, amb una sol·licitud prèvia de la persona titular amb anterioritat al final del termini esmentat, i que estiguen plenament justificades.  
La caducitat de l'autorització d'implantació en sòl no urbanitzable suposarà la caducitat de les autoritzacions energètiques concedides i l'obligació per part de la persona titular de desmantellar la instal·lació i de restaurar el terreny i l'entorn afectat.  
De la mateixa manera, en cas de tancar definitivament la instal·lació, es produirà la caducitat de l'autorització d'implantació en sòl no urbanitzable, fet que s'especificarà en l'autorització del tancament.  
En el plànol que consta en l'annex I, es reflectix la zona delimitada per tancat per a ocupació pels grups convertidors d'energia solar a electricitat, així com les coordenades geogràfiques que la definixen.  
  
Segon  
Atorgar autorització administrativa prèvia de la instal·lació de producció d'energia elèctrica a partir de fonts renovables que s'indica, i les seues infraestructures d'evacuació de l'energia elèctrica generada:  
Promotor: Cooperativa Eléctrica-Benéfica Albaterense, Coop. V. (NIF: O52872335)  
Nom instal·lació: Huerto Solar Cooperativa Eléctrica Albaterense Manuel Serna Serna  
Tecnologia: fotovoltaica  
Grups generadors:  
- Potència total (MWp): 3,078  
- Nre. mòduls: 6.156  
- Potència unitària (Wp): 500  
- Tipologia monocristal·lí  
- Sistema subjecció i ancoratge: estructura fixa metàl·lica bipal a 30° d'inclinació i ancorada al terreny mitjançant clavament de ferro.  
Potència nominal de l'inversor (MW) (màxima): 3,63  
Línia d'evacuació:  
Línia elèctrica subterrània d'MT 20 kV de circuit simple i conductor Al HEPRZ1 12/20 kV 3 × 1 × 240 mm², de 229,59 m de longitud, entre el centre de transformació de 3.630 kVA, situat a la parcel·la 357 del polígon 6 del terme municipal d'Albatera (Alacant), i el centre de protecció i mesurament (CPM), situat a la parcel·la 364 del polígon 6 del terme municipal d'Albatera (Alacant).  
Infraestructures d'evacuació que se cediran al gestor de la xarxa de distribució:   
línia elèctrica subterrània de MT 20 kV de circuit simple i conductor Al HEPRZ1 12/20 kV 3 × 1 × 240 mm², de 479,86 m de longitud, des del centre de protecció i mesura (CPM) fins al suport d'entroncament amb número d'identificació 010-862 de línia aèria d'alta tensió existent, propietat de Distribuidora Eléctrica Albaterense Nuestra Señora de la Luz, SLU, dependent de l'ST Rocamora (132 kV), situat a la parcel·la 394 del polígon 6 del terme municipal d'Albatera (Alacant).  
  
Punt de connexió a la xarxa: suport d'entroncament aeri/subterrani núm. 010-862, propietat de Distribuidora Eléctrica Albaterense Nuestra Señora de la Luz, SLU, situat a la parcel·la 394 del polígon 6 del terme municipal d'Albatera (Alacant).  
Xarxa a la qual es connecta: xarxa de distribució. Distribuidora Eléctrica Albaterense Nuestra Señora de la Luz, SLU.  
Ubicació:  
- Emplaçament grups generadors: parcel·les 357 i 364 del polígon 6 del terme municipal d'Albatera (Alacant).  
- Emplaçament línia d'evacuació: parcel·les 357 i 364 del polígon 6 del terme municipal d'Albatera (Alacant).  
- Emplaçament infraestructura d'evacuació que se cedirà al gestor de la xarxa, Distribuidora Eléctrica Albaterense Nuestra Señora de la Luz, SLU: parcel·les 364, 363, 9027, 9029 i 394 del polígon 6 del terme municipal d'Albatera (Alacant).  
Centre geomètric. Coordenades UTM ETRS89 (fus 30): X: 686969,57; Y: 4230984,22.  
Segons el que indica l'article 3 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, la potència instal·lada és de 3,078 MW.  
Característiques de la central fotovoltaica:  
La central fotovoltaica denominada Huerto Solar Cooperativa Eléctrica Albaterense Manuel Serna Serna», de potència màxima total de mòduls fotovoltaics (pic) de 3,078 MWp i de potència nominal (màxima) d'inversors de 3,63 MW, està composta per un camp generador de 6.156 mòduls fotovoltaics de 500 Wp, muntats sobre estructures fixes metàl·liques bipal a 30° d'inclinació i ancorades al terreny mitjançant clavament de ferro. Estos mòduls fotovoltaics es connecten amb un inversor de 3.630 kW de potència màxima. Això suposa una potència instal·lada de la central fotovoltaica de 3,078 MW, que és inferior a la capacitat d'accés concedida de 3,4958 EF. Al seu torn, l'inversor es connecta amb la part de baixa tensió del transformador per a elevar la tensió i cel·les de mitjana tensió. Del centre de transformació 0,6/20 kV de 3.630 kVA, situat a la parcel·la 357 del polígon 6 del terme municipal d'Albatera (Alacant), partirà una línia subterrània de 20 kV de circuit simple i conductor Al HEPRZ1 12/20 kV 3 × 1 × 240 mm², de 229,59 m de longitud, fins a un centre de protecció i mesurament prefabricat, situat a la parcel·la 364 del polígon 6 del terme municipal d'Albatera (Alacant).  
D'este centre de protecció i mesura partirà una línia subterrània de circuit simple de 20 kV, amb una longitud de 479,86 m i conductor Al HEPRZ1 12/20 kV 3 × (1 × 240) mm², que se cedirà al gestor de la xarxa de distribució, entre la cel·la de línia del CPM i el suport d'entroncament núm. 010-862 amb conversió aèria/subterrània, situat a la parcel·la 394 del polígon 6 del terme municipal d'Albatera (Alacant).  
  
D'acord amb els projectes i la documentació que consta en l'expedient:  
- Projecte de baixa tensió hort solar fotovoltaic 3,078 MWp connectada a xarxa (data octubre de 2023), juntament amb declaració responsable de la persona projectista.  
- Projecte de centre de transformació d'abonat (MV SKID 3.630 kVA 20/0,66 kV) per a instal·lació de generació fotovoltaica (data novembre de 2023), juntament amb declaració responsable de la persona projectista.  
- Projecte de centre de protecció i mesurament d'abonat amb transformador de serveis auxiliars (50 kVA 20/0,42 kV) per a instal·lació de generació fotovoltaica (data.01.2023), juntament amb una declaració responsable de la persona projectista.  
- Projecte de línia subterrània de mitjana tensió 20 kV d'abonat per a evacuació d'instal·lació de generació fotovoltaica (tram de CT-FV a CPM) (data gener de 2023), juntament amb una declaració responsable de la persona projectista.  
- Projecte de línia evacuació subterrània de mitjana tensió 20 kV de circuit simple per a instal·lació de generació fotovoltaica (tram de CPM a LAMT 20 kV existent) (data.03.2023), que cal cedir al gestor de la xarxa de distribució, juntament amb una declaració responsable de la persona projectista.  
Pressupost global de la instal·lació: 2.090.689,68 € (dos milions noranta mil sis-cents huitanta-nou euros amb seixanta-huit cèntims).  
  
En l'annex II es reflectix la disposició dels mòduls fotovoltaics i els elements principals de la planta fotovoltaica, així com la infraestructura d'evacuació.  
Forma part de la infraestructura d'evacuació de la planta el ramal de connexió fins a la línia aèria existent de l'empresa distribuïdora. No obstant això, després de l'execució de l'obra, després d'emetre el corresponent certificat final d'obra, abans de l'autorització d'explotació, està previst cedir esta derivació a favor de la distribuïdora, Distribuidora Eléctrica Albaterense Nuestra Señora de la Luz, SLU, de manera que esta part de la infraestructura d'evacuació estaria a nom de la distribuïdora en la posada en marxa de la instal·lació.  
Esta autorització s'atorga condicionada al compliment de les determinacions reflectides en els diferents informes emesos, que ha acceptat el promotor de la instal·lació i que anteriorment s'han indicat succintament en els antecedents.  
D'acord amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, les autoritzacions, les llicències i els permisos, tant públics com privats, que hagen d'obtindre necessàriament els titulars, d'acord amb altres disposicions que resulten aplicables, i, especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i no afecta els drets particulars.  
  
La persona titular de la present autorització tindrà els drets, els deures i les obligacions que recull el títol IV de la Llei 24/2013, de 26 de desembre, del sector elèctric, i el desplegament reglamentari d'esta; en particular, els que establixen els articles 6 i 7 del Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus. En tot cas, la persona titular haurà d'observar els preceptes, les mesures i les condicions que s'establisquen en la legislació aplicable en cada moment a l'activitat de producció d'energia elèctrica.  
  
Les instal·lacions de producció d'energia elèctrica autoritzades hauran d'inscriure's en el Registre administratiu d'instal·lacions de producció d'energia elèctrica, amb una acreditació prèvia del compliment dels requisits i segons el procediment establit reglamentàriament.  
  
L'incompliment de les condicions i els requisits establits en esta autorització o la variació substancial dels pressupostos que han determinat que s'atorgue podran ocasionar que es revoque.  
Esta autorització s'emet sense perjudici de tercers i no afecta els drets particulars.  
  
Tercer  
Atorgar a la persona peticionària l'autorització administrativa de construcció de la instal·lació de producció d'energia elèctrica a partir de fonts renovables i les seues infraestructures d'evacuació de l'energia elèctrica generada que disposa d'autorització prèvia per la present resolució respecte dels projectes:  
- Projecte de baixa tensió hort solar fotovoltaic 3,078 MWp connectada a xarxa. Albatera-Alacant, de data 5 d'octubre de 2023, juntament amb declaració responsable de la persona tècnica competent projectista i el director d'execució de les obres, signada pels dos en data 6 d'octubre de 2023, i declaració responsable del compliment de la normativa que li és aplicable (article 53.1.b de la Llei 24/2013, de 26 de desembre, del sector elèctric), signada pel tècnic projectista en data 27 de novembre de 2023.  
- Projecte de centre de transformació d'abonat (MV SKID 3.630 kVA 20/0,66 kV) per a instal·lació de generació fotovoltaica, de data 15 de novembre de 2023, juntament amb una declaració responsable de la persona tècnica competent projectista i el director d'execució de les obres, signada pels dos en data 27 de novembre de 2023, i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), signada pel tècnic projectista en data 27 de novembre de 2023.  
  
- Projecte de línia subterrània de mitjana tensió 20 kV d'abonat per a evacuació d'instal·lació de generació fotovoltaica (tram de CT-FV a CPM), de data 17 de gener de 2023, juntament amb una declaració responsable de la persona tècnica competent projectista i el director d'execució de les obres, signada pels dos en data 17 de gener de 2023, i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), signada pel tècnic projectista en data 27 de novembre de 2023.  
  
- Projecte de centre de protecció i mesura d'abonat amb transformador de serveis auxiliars (50 kVA 20/0,42 kV) per a instal·lació de generació fotovoltaica, de data 17 de gener de 2023, juntament amb declaració responsable de la persona tècnica competent projectista i el director d'execució de les obres, signada pels dos en data 17 de gener de 2023, i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), signada pel tècnic projectista en data 27 de novembre de 2023.  
  
- Projecte de línia evacuació subterrània de mitjana tensió 20 kV de circuit simple per a instal·lació de generació fotovoltaica (tram de CPM a LAMT 20 kV existent), de data 14 de març de 2023, juntament amb una declaració responsable de la persona tècnica competent projectista i el director d'execució de les obres, signada pels dos en data 27 de novembre de 2023, i declaració responsable del compliment de la normativa que li és aplicable (art. 53.1.b de la Llei 24/2013, de 26 de desembre, del sector elèctric), signada pel tècnic projectista en data 27 de novembre de 2023.  
Els condicionats establits pels informes de la Direcció General de Medi Natural i Avaluació Ambiental, del Servei de Gestió Territorial i de l'Ajuntament d'Albatera es recullen en el projecte refós rebut en este servei territorial amb data 5 d'octubre de 2023, juntament amb una declaració responsable de la persona tècnica competent projectista, de compliment de la normativa aplicable, d'acord amb l'article 53.1.b de la Llei 24/2013, de 26 de desembre, del sector elèctric.  
  
Esta autorització habilita els titulars a construir les instal·lacions, sempre que complisquen els requisits tècnics exigibles i d'acord amb les condicions següents:  
  
1. Les instal·lacions s'han d'executar segons el projecte o els projectes presentats i els seus annexos, si és el cas, i d'acord amb els condicionats tècnics establits per les administracions públiques, els organismes i les empreses de servei públic o d'interés general afectats per les presents instal·lacions i que han sigut acceptats pel sol·licitant. En cas que per a això siga necessari introduir modificacions en la instal·lació respecte de la documentació presentada, la persona titular de la present autorització haurà de sol·licitar a este òrgan l'autorització corresponent prèviament a l'execució, llevat que es tracte de modificacions no substancials, que en tot cas haurà de comunicar abans de realitzar-les a este òrgan substantiu.  
2. Les instal·lacions que s'executaran han de complir, en tot cas, el que establixen el Reial decret 223/2008, de 15 de febrer, pel qual s'aproven el Reglament sobre condicions tècniques i garanties de seguretat en línies elèctriques d'alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s'aproven el Reglament sobre condicions tècniques i garanties de seguretat en instal·lacions elèctriques d'alta tensió i les instruccions tècniques complementàries ITC-RAT 01 a 23, i el Reial decret 842/2002, de 2 d'agost, pel qual s'aproven el Reglament electrotècnic per a baixa tensió i les seues instruccions tècniques complementàries. S'hauran de complir les prescripcions tècniques i les mesures de prevenció descrites en els articles 6 i 7 del Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió.  
  
3. La central elèctrica objecte d'esta resolució, d'acord amb la potència instal·lada, haurà de complir les prescripcions tècniques i d'equipament que establix sobre esta qüestió l'article 7 del Reial decret 413/2014, de 6 de juny, i la resta de normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d'obligacions que establix la regulació del sector elèctric per al tipus d'instal·lacions en què estes s'enquadren.  
4. Segons l'article 131 del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, el període d'execució de les instal·lacions no ha de ser superior a dotze (12) mesos i es comptarà des de l'endemà de la notificació d'esta resolució. No obstant això, abans que finalitze, se'n podrà sol·licitar una ampliació concreta amb una sol·licitud motivada a este òrgan, que s'haurà d'acompanyar a l'efecte de la documentació justificativa de la demora i del cronograma de treballs previstos per al nou termini sol·licitat.  
Les pròrrogues de dates o ampliacions de terminis s'atorgaran quan estiguen degudament motivats tant els retards produïts, sempre que no siguen imputables a la persona titular de l'autorització, com les noves dates o terminis que se sol·liciten, i no es perjudiquen tercers.  
En cap cas podran atorgar-se pròrrogues o ampliacions de termini que vagen més enllà de les dates de caducitat dels permisos d'accés i de connexió a la xarxa, de les declaracions o els informes d'impacte ambiental per a l'inici de les obres o imposades per actes de selecció en els diferents procediments en concurrència competitiva que establix la regulació del sector elèctric.  
Tampoc es podran atorgar quan la part peticionària pretenga demorar la presentació del projecte tècnic o l'execució i la posada en marxa d'este per no haver disposat o mantingut la capacitat economicofinancera exigida per a realitzar-lo o es considere que l'entrada en funcionament de la instal·lació no ha d'ajornar-se per afectar la garantia de subministrament, les necessitats de les persones consumidores o el funcionament correcte del sistema elèctric.  
Tenint en compte que s'ha acreditat la disposició de manera efectiva de recursos econòmics i financers necessaris per a materialitzar el projecte d'execució mitjançant finançament amb fons propis, qualsevol canvi en relació amb la variació de la forma de finançament del projecte i/o els socis de la cooperativa que participen en el finançament del projecte s'haurà de comunicar a este òrgan substantiu en el termini màxim de deu dies des que es produïsca la variació, i constarà en esta comunicació que els nous socis s'han subrogat en les obligacions i els compromisos del titular anterior, ja que d'una altra manera no es complirà el que establix l'article 30.1 del Decret llei 14/2020, i podrà ser causa de revocació de la resolució.  
La caducitat dels permisos d'accés i connexió a la xarxa suposarà la caducitat de les autoritzacions administratives previstes en la legislació del sector elèctric que s'hagen atorgat i la necessitat d'obtindre'n de noves per a les mateixes instal·lacions, sense perjudici que puguen convalidar-se certs tràmits, les quals només es podran tornar a atorgar després d'obtindre els nous permisos d'accés i connexió per part dels agents gestors i els titulars, respectivament, de les xarxes.  
  
Les autoritzacions administratives caducaran quan ho facen les habilitacions de qualsevol mena o denominació vinculades a l'ocupació del sòl o edificacions.  
En tot cas, s'ha de complir el termini establit per a acreditar l'obtenció de l'autorització d'explotació definitiva que recull l'article 1 del Reial decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
5. La persona titular d'esta resolució estarà obligada a comunicar pel registre electrònic i amb la diligència adequada les incidències dignes de menció que es produïsquen durant l'execució al Servei Territorial d'Indústria, Energia i Mines d'Alacant.  
6. La persona titular d'esta resolució haurà de complir els deures i les obligacions derivats de la legislació de prevenció de riscos laborals vigent durant la construcció.  
7. Sense perjudici del que preveu l'article 12.4 del Decret 88/2005, de 29 d'abril, el personal tècnic en la matèria adscrit a este servei territorial o a la direcció general amb competències en matèria d'energia podrà fer les comprovacions i les proves que considere necessàries durant les obres i quan finalitzen en relació amb l'adequació d'estes a la documentació tècnica presentada i al compliment de la legislació vigent i de les condicions d'esta resolució.  
  
8. Una vegada finalitzades les obres de construcció de les instal·lacions, la persona titular, en el termini màxim de deu dies hàbils, ha de sol·licitar l'autorització d'explotació provisional per a proves segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i en els termes que establix l'article 12 del Decret 88/2005, de 29 d'abril.  
9. Amb esta sol·licitud s'han de presentar els certificats de direcció i final d'obra subscrits per una persona facultativa competent, que acrediten que s'adeqüen als reglaments tècnics en la matèria segons el que establix la normativa vigent per als projectes d'instal·lacions elèctriques i, igualment, respecte de la present autorització administrativa prèvia i de construcció. Quan els certificats de direcció i final d'obra esmentats no estiguen visats pel col·legi professional corresponent, s'acompanyaran de la declaració responsable oportuna, segons indica la Resolució de 22 d'octubre de 2010, de la Direcció General d'Energia, publicada en el DOGV núm. 6389, de 3 de novembre de 2010.  
  
10. Igualment, s'ha d'adjuntar la documentació requerida segons l'ITC-LAT 04 del Reial decret 223/2008, de 15 de febrer, pel qual s'aprova el Reglament sobre condicions tècniques i garanties de seguretat en línies elèctriques d'alta tensió; l'ITC RAT-22 del Reial decret 337/2014, de 9 de maig, pel qual s'aprova el Reglament sobre condicions tècniques i garanties de seguretat en instal·lacions elèctriques d'alta tensió, i el Reial decret 842/2002, de 2 d'agost, pel qual s'aprova el Reglament electrotècnic per a baixa tensió i les instruccions tècniques que el complementen.  
Consten els acords dels terrenys per on discorren les infraestructures d'evacuació/línies d'interconnexió de la instal·lació.  
Així mateix, s'ha de presentar la cartografia de la instal·lació efectivament executada, georeferenciada al sistema oficial vigent i en un sistema de dades obertes compatible amb la cartografia de l'Institut Cartogràfic Valencià i segons el format establit per l'òrgan substantiu.  
Es justificarà documentalment que el projecte executat s'ajusta als condicionats imposats en esta resolució. Abans d'emetre l'informe previ a l'autorització d'explotació, el servei territorial sol·licitarà de les administracions i els organismes que els han emés la conformitat de l'obra executada respecte d'estos.  
La persona titular de la present autorització podrà sol·licitar l'autorització d'explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servei i presentar el certificat d'obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que indica el paràgraf anterior.  
11. La persona titular té l'obligació de constituir una garantia econòmica per a complir l'obligació de desmantellament de la instal·lació i la restauració dels terrenys i l'entorn, per un import de 272.873,518 € (dos-cents setanta-dos mil huit-cents setanta-tres euros amb cinc-cents díhuit cèntims), i caldrà acreditar-ne la constitució deguda (aportant la carta de pagament corresponent) amb la sol·licitud d'autorització d'explotació provisional de la instal·lació, requisit indispensable per a poder atorgar-la.  
  
La garantia haurà de depositar-se en l'Agència Tributària Valenciana, amb l'òrgan competent en matèria d'energia que atorga l'autorització com a beneficiari, i hi hauran de constar les dades de la instal·lació (nom, potència instal·lada, municipis on se situen els grups generadors) i que es deposita per a complir l'obligació de desmantellar la instal·lació i restaurar els terrenys i l'entorn.  
  
Esta garantia es cancel·larà quan la persona titular de la instal·lació acredite el compliment de les obligacions a les quals està afecta.  
  
12. L'autorització d'explotació provisional no es podrà concedir si les instal·lacions de connexió a la xarxa de distribució o transport no s'han finalitzat i s'ha sol·licitat l'autorització d'explotació, de manera que l'entrada en servei de la central elèctrica puga ser efectiva.  
  
13. Una vegada obtinguda l'autorització d'explotació provisional, la persona titular ha de sol·licitar la inscripció prèvia en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 39 del Reial decret 413/2014, de 6 de juny. Es tindrà en compte el que determina l'article 41 quant a la caducitat i la cancel·lació d'esta inscripció.  
Segons el que indica l'article 39.6 del Reial decret 413/2014 esmentat, la inscripció de la instal·lació en el Registre d'instal·lacions de producció d'energia elèctrica amb caràcter previ permetrà el funcionament en proves d'esta.  
14. Finalitzades les proves de les instal·lacions amb resultat favorable, la persona titular, en el termini màxim de deu dies hàbils, ha de sol·licitar l'autorització d'explotació definitiva segons el Reial decret 413/2014, de 6 de juny, pel qual es regula l'activitat de producció d'energia elèctrica a partir de fonts d'energia renovables, cogeneració i residus, i segons el Decret 88/2005, de 29 d'abril. S'hi han d'adjuntar els certificats pertinents segons el que s'ha indicat en els punts anteriors.  
15. Una vegada obtinguda l'autorització d'explotació definitiva, la persona titular sol·licitarà la inscripció definitiva en el Registre administratiu d'instal·lacions de producció d'energia elèctrica, per a la qual cosa ha de presentar la documentació pertinent segons l'article 40 del Reial decret 413/2014, de 6 de juny. No sol·licitar les autoritzacions d'explotació dins del termini podrà suposar la caducitat de les autoritzacions concedides.  
16. S'advertix que, si en el transcurs de l'execució del projecte i per a la connexió de la infraestructura d'evacuació de la planta solar fotovoltaica a una infraestructura titularitat i en servei propietat de la companyia distribuïdora, és necessari tramitar una modificació de les instal·lacions de la xarxa de distribució, haurà d'iniciar-se el corresponent expedient administratiu i serà l'empresa distribuïdora la que haurà de presentar la sol·licitud corresponent com a titular de la instal·lació.  
  
17. La persona titular de la instal·lació té l'obligació de desmantellar la instal·lació i restituir els terrenys i l'entorn afectat una vegada caducades les autoritzacions, o pel tancament definitiu de la instal·lació. Ha d'obtindre l'autorització de tancament definitiu de la instal·lació, segons el que indica l'article 53.5 de la Llei 24/2013, de 26 de desembre, del sector elèctric, així com per al tancament temporal.  
18. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia d'acord amb el que recull el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat. Així mateix, no podran transmetre's les autoritzacions concedides mentre la central no estiga completament executada i haja obtingut l'autorització d'explotació.  
19. Tal com s'indica en l'article 38 del DL 14/2020, la concessió de la llicència urbanística municipal obligarà la persona titular o propietària de la instal·lació, sense perjudici de l'exacció dels tributs que corresponguen legalment per la prestació del servei municipal o per l'execució de construccions, instal·lacions i obres, a pagar el corresponent cànon d'ús i aprofitament en sòl no urbanitzable i a complir la resta de compromisos assumits i determinats en la llicència corresponent.  
  
El respectiu cànon d'ús i aprofitament l'establirà l'ajuntament en la llicència corresponent, per una quantia equivalent al 2 % dels costos estimats de les obres d'edificació i de les obres necessàries per a implantar la instal·lació (el pressupost d'execució material del total de la instal·lació ascendix a 2.090.689,68 € —dos milions noranta mil sis-cents huitanta-nou euros amb seixanta-huit cèntims—). El cànon es pagarà d'una sola vegada en ocasió de l'atorgament de la llicència urbanística, i l'ajuntament podrà acordar, a petició de l'interessat, el fraccionament o l'ajornament del pagament, sempre dins del termini de vigència concedit. L'atorgament d'una pròrroga del termini no comportarà un cànon urbanístic nou.  
  
L'ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa en relació amb l'ocupació local. L'impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s'integraran en el patrimoni municipal del sòl.  
20. Segons el que establix l'article 26 del Reial decret 1183/2020, de 29 de desembre, d'accés i connexió a les xarxes de transport i distribució d'energia elèctrica, els permisos d'accés i de connexió d'instal·lacions construïdes i en servei caducaran quan, per causes imputables a la persona titular de la instal·lació diferents del tancament temporal, finalitze l'abocament d'energia a la xarxa per un període superior a tres anys.  
  
Quart  
Aprovar el pla de desmantellament de la instal·lació i de restauració del terreny i l'entorn afectat, el pressupost total del qual ascendix a 100.042,93 € (cent mil quaranta-dos euros amb noranta-tres cèntims) i amb l'abast següent, en atenció a l'informe favorable emés per l'Ajuntament d'Albatera amb data 15 de novembre de 2023:  
Des del punt de vista de l'estudi de desmantellament, la planta fotovoltaica es compon principalment dels elements següents:  
- Mòduls fotovoltaics.  
- Estructures metàl·liques fixades mitjançant clavament per a col·locar els mòduls solars.  
- Inversor.  
- Centre de transformació.  
- Instal·lació elèctrica subterrània en canalització mitjançant tubs.  
- Equips electrònics per a la conversió de corrent continu a altern.  
  
- Equips elèctrics de mesurament i protecció.  
- Casetes prefabricades per a albergar els equips de conversió i transformació.  
- Tancat perimetral.  
- Sistema de seguretat.   
Considerant totes les instal·lacions i les infraestructures pertanyents al projecte, les fases de les obres de desmantellament són les següents:  
  
1. Desconnexió de la instal·lació.  
2. Desmantellament de la instal·lació elèctrica BT.  
3. Desmantellament dels mòduls fotovoltaics i l'estructura suport.  
  
4. Desmantellament de la instal·lació elèctrica subterrània d'MT.  
5. Desmantellament de central de potència inversor Power Electronic.  
6. Desmantellament del tancat perimetral de la finca.  
7. Desmantellament del centre de comandament i protecció.  
8. Restauració vegetal i paisatgística.  
La persona titular constituirà la garantia econòmica que es detalla en l'autorització de construcció prèviament a la sol·licitud d'autorització d'explotació provisional, segons el que indica el DL 14/2020.  
  
Cinqué  
Ordenar, de conformitat amb el que disposa l'article 31 del Decret llei 14/2020:  
- La publicació d'esta resolució en el Diari Oficial de la Generalitat Valenciana i en el Butlletí Oficial de la Província d'Alacant, i es fa constar que la publicació s'efectuarà igualment als efectes que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació d'esta resolució a les persones titulars desconegudes o amb domicili ignorat o a les que s'ha intentat notificar, però no s'ha pogut aconseguir.  
  
- La publicació en el lloc d'internet de la Conselleria d'Innovació, Indústria, Comerç i Turisme, en l'apartat d'Energia i Mines (https://cindi.gva.es/va/web/energia/alacant, en valencià, i https://cindi.gva.es/es/web/energia/alacant, en castellà).  
- La notificació/comunicació de la present resolució a la persona titular i a totes les administracions públiques o els organismes i les empreses de serveis públics o serveis d'interés general que han intervingut, o han hagut d'intervindre, en el procediment d'autorització, les que han emés, o han hagut d'emetre, un condicionat tècnic al projecte d'execució, així com a la resta d'interessats en l'expedient.  
Les autoritzacions concedides es traslladaran a l'Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.  
De conformitat amb el segon paràgraf de l'article 53.6 de la Llei 24/2013, de 26 de desembre, del sector elèctric, i l'article 6.4 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, esta autorització s'atorga, sense perjudici de les concessions, les autoritzacions, les llicències i els permisos, tant públics com privats, que haja d'obtindre el sol·licitant per a executar i posar en marxa la instal·lació a la qual es referix la present resolució, d'acord amb altres disposicions que resulten aplicables i, especialment, les relatives a l'ordenació del territori i al medi ambient. En tot cas, esta autorització s'emet sense perjudici de tercers i no afecta els drets particulars.  
  
Serà causa de revocació d'esta resolució, amb tràmit previ del procediment oportú, l'incompliment o la inobservança de les condicions que s'hi expressen, la variació substancial de les característiques descrites en la documentació presentada o l'incompliment o el no manteniment dels pressupostos o els requisits essencials o indispensables, legals o reglamentaris, que s'han tingut en compte per a l'atorgament, així com qualsevol altra causa que ho justifique degudament i motivadament. En particular, la caducitat dels permisos d'accés i connexió suposarà la ineficàcia de les autoritzacions que atorga esta resolució.  
  
Contra esta resolució, que no posa fi a la via administrativa, és possible interposar un recurs d'alçada davant de la Direcció General d'Energia i Mines en el termini d'un mes, comptat a partir de l'endemà del dia en què tinga lloc la notificació d'esta, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Alacant, 28 de novembre de 2023.- La cap del Servei Territorial d'Indústria, Energia i Mines d'Alacant: Rosa María Aragonés Pomares.  
  
Annex I  
Tancat  
  
Huerto Solar Cooperativa Eléctrica Albaterense Manuel Serna Serna  
  
(Coordenades ETRS89, projecció UTM FUS 30)  
  
PUNT Coordenades UTM ETRS89 (fus 30)  
 X Y  
1 686771,5737 8362919,5300  
2 686775,3317 3835719,4180  
3 686784,5419 1231697,1200  
4 686794,1432 2091639,3520  
5 686800,6525 5188534,8920  
6 686805,4462 6342863,2460  
7 686811,1652 5942573,8176  
8 686836,7051 7028884,8631  
9 686846,4214 8698487,4010  
65 302986,7639 0877095,8210  
14 426278,3318 5363428,2434  
54 367068,7694 9293481,9670  
36 829798,7594 2931462,1960  
11 355814,0732 8914529,6030  
19 469235,5288 8338712,3922  
59 903448,5100 5382955,2387  
63 611920,8808 5051349,5887  
38 300898,8165 4988481,0475  
02 287192,3398 8432131,6622  
11 446373,6708 3451959,5857  
34 036069,5794 9888066,3789  
83 776700,4523 6387232,2561  
11 868988,2111 4361239,2878  
63 223951,3979 2736246,6840  
08 774902,7924 1216284,6902  
59 025589,8110 0496323,8132  
61 530292,6542 8896026,8754  
63 314849,1880 8030879,3381  
78 384226,0366 9148095,5078  
38 354063,3258 7205658,5268  
54 696765,2090 4102535,8995  
52 348307,0804 5847466,7346  
42 271770,2522 2317358,1925  
99 691149,6142 5430350,7458  
45 077378,7176 6719481,2011  
  
  
PUNT Coordenades UTM ETRS89 (fus 30)  
 X X  
56 860329,2538 3186187,5944  
13 293691,6350 4517542,7922  
65 822853,5208 0984874,0369  
21 472411,6316 4178044,6015  
37 383634,1494 3029254,9960  
34 831049,8335 9651124,4940  
94 773996,8291 9400548,8050  
36 173523,2770 5753148,5210  
26 098555,3241 7808478,5550  
76 495623,1095 0090032,3580  
46 080394,1864 1093688,0370  
14 153818,2541 8882240,9380  
23 884172,8619 2788837,8840  
41 851149,4412 0581549,3110  
33 031987,8945 5841589,9220  
40 350276,0728 3348825,1880  
72 574926,8896 1464890,0740  
04 571239,2847 5360926,8350  
08 476671,6990 1634322,6570  
17 833917,2847 4208758,1230  
82 949708,3952 0480808,2920  
88 463166,0640 5910056,8610  
27 527312,1875 0892446,6350  
34 051079,6285 1496724,5750  
02 344928,2414 4008507,5370  
64 736470,0804 5015811,1460  
31 106625,9788 5349561,3590  
14 495478,0335 7892595,0370  
21 047632,7310 3920326,4550  
01 183781,9355 4349353,3130  
98 050166,6282 7089440,3510  
10 885282,3414 3657731,9750  
12 709171,8658 4467346,8950  
13 603458,7562 1589233,9310